Melayu Islam Dan Asia Tenggara

“… Bahawa penduduk Perlak pada asalnya menyembah berhala, tetapi melalui pergaulan dengan saudagar – saudagar Arab yang sentiasa datang ke sini dengan kapal mereka, mereka semua telah memeluk agama Muhammad. Tetapi ini terbatas kepada penduduk kota sahaja. Mereka yang di gunung – gemunung terus hidup seperti haiwan”.[ Polo, Marco, 1958. The Travels of Marco Polo. London: Penguin Book, hal.253.]

Ketika pada tahun 1292 dalam suatu pelayaran dari negeri China ke pulau – pulau yang terdapat di bahagian timur Laut Mediterranean, pengembara Itali Marco Polo telah membuat catatan yang disertakan di atas. Islam didapati sampai ke rantau Asia Tenggara melalui jalan laut dan disebarkan oleh para ahli sufi dan para pedagang. Kaedah penyebaran yang mesra rakyat serta tidak berlandaskan penyerangan tentera telah membuatkan ramai penduduk tempatan untuk memluk Islam dengan rela tanpa sebarang jenis paksaan. Secara umumnya, penerimaan Islam dalam masyarakat Asia Tenggara didahului oleh golongan istana diikuti para pembesar tempatan dan seterusnya masyarakat pedagang yang menginap di sekitar kota – kota perdagangan.

Jika dikaji secara teliti, kebanyakan teks – teks sejarah tempatan membuktikan bahawa Islam berkembang di rantau ini secara aman. Antara teks sejarah tempatan yang dikenal pasti sebagai bahan sokongan yang membuktikan teori perkembangan Islam secara aman di rantau ini adalah Sejarah Islam dan Babad Tanah Jawi. Pelbagai riwayat dalam kedua – dua teks sejarah tempatan ini merakamkan kaedah – kaedah penyebaran agama Islam yang dilaksanakan secara strategik oleh para pedangan yang turut bertindak sebagai pendakwah berdasarkan budaya dan suasana tempatan.

Misalnya, Sejarah Melayu menceritakan kisah bagaimana masyarakat Sumatera telah diIslamkan oleh Sultan Muhammad yang ketika itu merupakan raja negeri Muktabar. Dikatakan bahawa Sultan Muhammad telah bertindak untuk turun takhta semata – mata untuk menyebarkan ajaran agama Islam menggunakan gelaran Fakir Muhammad. Malah, baginda turut dipercayai sebagai orang yang berperanan dalam mengIslamkan Merah Silu serta menobatkan beliau sebagai Raja Pasai atas gelaran Malikus Salleh. Beliau bersama ananda baginda dan nakhodanya yang bernama Sheikh Ismail telah berlayar dari Makkah untuk melaksanakan kegiatan dakwah mereka di rantau ini.

Berikut adalah petikan dari Sejarah Melayu yang menceritakan peranan serta kejayaan mereka dalam kegiatan menyerabarkan agama Islam di rantau ini :

“… maka sampailah mereka kepada sebuah negeri Fasuri namanya; maka orang negeri Fasuri itupun masuk Islam… maka berlayar pula mereka itu; beberapa lama sampai kepada sebuah negeri pula, Lamiri namanya. Maka orang Lamiri pun masuk Islam… Maka Fakir Muhammad pun naik kapal lalu berlayar pula. Maka jatuh ke negeri Perlak. Maka mereka itupun diIslamkan oleh Fakir Muhammad… Maka oleh Fakim Muhammad Merah Sil itu diIslamkan dan diajarkan kaliman syahadat … dan Merah Silu itupun dirajakan maka dinamai Sultan Malikus Salleh… Adapun yang besar di dalam negeri Semudra itu dua orang … Keduanya itu masuk Islam… Maka Sheikh Ismail pun berlayar kembali ke Makkah dan fakir itu tinggal di negeri Semudra akan menetapkan agama Islam isi negeri itu”.[ Shellabear, G.G. (ed.) 1975. Sejarah Melayu. Petaling Jaya: Penerbitan Fajar Bakti, hal. 40 – 42.]

Babad Tanah Jawi pula meriwayatkan kisah seorang sultan di negeri Arab yang menghantar adiknya, Syeikh Ibrahim ke Pulau Jawa untuk “mengIslamkan penduduknya menurut syariat Nabi Muhammad”.[ Soewito Santoso (terjemahan) 1970. Babad Tanah Jawi. Surabaya: P.T. Citra Jaya Murti, hal. 71] Raja Cempa telah dimohon oleh Syeikh Ibrahim untuk memeluk Islam lalu baginda pun bersetuju. Kemudian, Raja Cempa bertindak untuk kawinkan puterinya bersama Syeikh Ibrahim. Hasil perkhawinan itu lahirnya Raden Rahmat yang seterusnya telah dihantar ke Majapahit lalu diangkat sebagai Sunan Ngampel, pemimpin orang Islam. Kedua – dua Syeikh Ibrahim mahupun anaknya, Raden Rahmat dikatakan melaksanakan strategi penyebaran dakwah yang sangat adil. Syeikh Ibrahim dikatakan berpegang pada pendirian bahawa sesiapa yang ingin memeluk Islam perlulah dengan sukarela tanpa sebarang paksaan manakala Raden Rahmat pula di Majapahit melaksanakan perintah bahawa rakyat kerajaan Majapahit boleh memeluk agama Islam, asal tidak ada paksaan.

Kedua – dua teks sejarah tempatan ini jelas membuktikan bahawa penyebaran ajaran agama Islam di rantau ini terjadi secara aman tanpa sebarang bentuk kekerasan mahupun paksaan terhadap penduduk. Pandangan yang dikemukan oleh sarjana barat, T.W. Arnold dalam The Preaching of Islam pula menegaskan semula kedudukan teori ini. Beliau berpandangan bahawa “ada bukti yang cukup kukuh yang menunjukkan usaha dakwah secara aman damai untuk menyebarkan agama Islam sejak 600 tahun yang terdahulu. Dakwah dan ajakan, bukan paksaan dan kekerasan yang menjadi ciri utama proses penyebaran ini”.[ Arnold, T.W., 1984. The Preaching of Islam. Delhi: Renaissance in Publishing House, hal. 363.]

Secara umumnya, kaedah penyebaran Islam secara damai dan secara berperingkat berdasarakan budaya dan suasana tempatan yang dilaksanakan oleh para pedangan dan pembesar ketika itu telah sedikit sebanyak memberi kesan pada jiwa penduduk rantau ini. Dengan kaedah penyebaran ajaran agama Islam yang strategik bersertakan kehadiran kumpulan – kumpulan manusia yang menganuti agama lain atas urusan perdagangan dan sebagainya telah secara jelas membentuk jiwa masyarakat Asia Tenggara yang kosmopolitan, yang terbuka serta bertolak ansur. Apabila wujudnya keadaan sebegini, maka secara tidak langsung terlahir suatu simbiosis antara penganut Islam dan penganut bukan Islam dalam rantau ini yang membenarkan mereka untuk saling hormat – menghormati lalu merealisasikan kewujudan suatu masyarakat majmuk yang mampu hidup aman dan damai.

Kedatangan Islam ke rantau Asia Tenggara seolah – olah membawa suatu nafas baharu ke dalam suatu rantau yang mempunyai pengaruh ajaran Hindu – Buddha yang kuat. Selain kaedah penyebaran yang strategik, ajaran itu sendiri telah membawa suatu perubahan yang cukup bermakna bagi penduduk rantau ini. Hasil daripada proses tersebut, rantau Asia Tenggara kini menjadi antara rantau yang mempunyai kadar kepelbagaian yang tinggi. Proses Islamisasi yang dilakukan telah membawa beberapa perubahan yang cukup besar dalam rantau ini, biarlah dalam konteks politik / pemerintahan, ekonomi mahupun sosial. Namun, pelaksanaan proses tersebut sehingga kini tidak secara langsung mahupun tidak langsung menganggu hak seseorang individu yang beragama bukan Islam. Perkara ini merupakan suatu dinamik yang tidak dapat dijumpai di rantau – rantau lain.

Dari segi politik / pemerintahan, kedatangan Islam telah membawa perubahan yang cukup besar dalam sistem pemerintahan beraja yang terdapat di rantau ini. Antara perkara utama yang terjadi adalah penggunaan gelaran Sultan bagi menggantikan gelara Raja yang sedia ada. Walaupun bidang kuasa seseorang Sultan itu masih sama dengan Raja, namun dari segi konteks kerajaan Islam ia telah mengukuhkan kedudukan kerajaan itu sendiri kerana melalui tindakan tersebut, sesebuah kerajaan telah mengiktirafkan dirinya sebagai kerajaan Islam lalu secara langsung menjadi setaraf dengan kerajaan – kerajaan Islam lain yang sedia ada, khususnya dalam rantau ini sendiri. Selain itu, perkara tersebut turut menjadi titik permulaan kepada pemupukan hubungan persaudaraan dalam bentuk diplomasi antara kerajaan – kerajaan Islam yang di rantau ini bagi kepentingan bersama.

Proses ini berlaku apabila seseorang Raja diIslamkan lalu menggunakan kuasa yang sedia ada untuk melaksanakan undang – undang serta yang selaras dengan syariat Islam. Pertama, pengIslaman seseorang Raja itu sendiri sudah bermakna bahawa kebanyakan penduduk yang bernaung di bawah Raja tersebut akan memeluk Islam. Seterusnya, pelaksanaan undang – undang berlandaskan syariat Islam pula mengangkat lagi kedudukan kerajaan tersebut sebaagai sebuah kerajaan Islam. Hukum Kanun Melaka yang diperkenalkan oleh Sultan Muzaffar Shah merupakan antara undang – undang yang dilaksana berlandaskan syariat Islam. Undang – undang tersebut didapati efiesien dalam membantu proses tata urus kerajaan kerana sifatnya yang sangat komprehensif serta merangkumi pelbagai perkara seperti jenayah, kecurian, pembunuhan, urusan pernikahan, perniagaan dan pembahagiaan harta pusaka. Dengan kewujudan suatu sistem undang – undang yang adil serta komprehensif, maka kerajaan – kerajaan di rantau ini berjaya mengecapi suatu suasana yang kondusif bagi pembangunan masyarakat. Suasana terurus tanpa sebarang bentuk kacau – bilau ini telah membenarkan peningkatan kadar perdagangan, peningkatan gaya hidup masyarakat serta memupuk perpaduan yang utuh dalam kalangan penduduk rantau ini.

Dengan adanya kelahiran suatu suasana yang progresif melalui perubahan pada elemen politik / pentadbiran dalam rantau ini, masyarakat di rantau ini mula merasai pembagunan ekonomi yang memberangsangkan. Walaupun, Asia Tenggara pada sebelum kedatangan Islam pun sudah menjadi suatu hub – ekonomi antarabangsa, namun kedatangan Islam telah sedikit sebanyak mengubah landskap perdagangan lalu meningkatkan lagi kadar perdagangan antarabangsa yang dilakukan. Dengan pelaksanaan undang – undang yang berlandaskan syariat Islam, sesebuah kerajaan akan secara langsung melahirkan sebuah sistem ekonomi yang bebas daripada elemen – elemen negatif seperti riba, tipu, peras dan penindasan. Ini pula secara tidak langsung, meningkatkan sumber pendapatan yang diraih bukan sahaja oleh masyarakat tempatan maka para pedangang. Suasana perdagangan yang adil serta telus tanpa sebaarang bentuk penindasan ini telah menarik minat lebih ramai pedadangan dari pelbagai rantau di dunia untuk datang lalu berdagang di Asia Tenggara. Secara langsung ini telah memberangsangkan kadar pembagunan ekonomi tempatan lalu memberi keuntangan yang sangat besar kepada kerajaan dan penduduk rantau ini.

Pembagunan ekonomi yang progresif serta adil ini telah memastikan kemelut – kemelut sosial seperti kemiskinan dan penyelewengan dapat diatasi secara strategik. Secara umumnya, kadar pembagunan ekonomi yang membarangsangkan ini hanya menjadi realiti kerana pelaksanaan kuasa menggubal dasar yang sedia ada secara efektif serta adil.

Selaras dengan perkembangan suasana politik dan ekonomi yang kondusif, penduduk – penduduk di rantau ini mula mengalami perubahan dari aspek sosial. Kedatangan Islam ke rantau ini bukan sekadar berjaya melahirakan suatu kuasa politik – ekonomi yang progresif, namun turut melahirkan sebuah masyarakat yang intelek. Sultan – sultan serta para pembesar mula membuka institusi – institusi pendidikan dalam bentuk pondok di kawasan – kawasan tertentu bagi membolehkan masyarakat setempat mendapat pendedahan mengenai ilmu – ilmu berkaitan agama Islam. Selain itu, rumah ulama dan tempat beribadat turut dijadikan pusat penyebaran ilmu agama.

Walaupun, kajian – kajian terbaharu membuktikan bahawa penduduk di sekitar rantau Kepulauan Melayu telah pun mempunyai ilmu / kemahiran tertentu yang sangat hebat dalam beberapa bidang seperti pembuatan kapal, peleburan besi dan berlayar namun nafas intelek yang dijana hasil kemasukan ajaran agama Islam ke dalam rantau ini membawa perkembangan intelek penduduk rantau ini ke peringkat yang lebih tinggi. Misalnya di Acheh, terdapat perkhidmatan pendidikan yang jauh lebih tersusun dengan peringkat pembelajaran rendah (rangkang), menengah (muenasah) dan pengajian tinggi (Jamiah Bait Rahman).

Dengan perkembangan pendidikan yang begitu drastik, perubahan – perubahan sosial mula menapak secara jelas dalam masyarakat rantau ini. Pendidikan mahupun ilmu yang dikatakan sebagai jalan menuju kepada kebenaran menurut Teori Falsafah Pendidikan Islam yang dikemukakan Profesor Dr. Syed Muhammad Naqib Al – Attas, mula memertabatkan lagi kedudukan penduduk rantau ini. Misalnya, perkembangan berlaku secara jelas dalam bidang kesusateraan Melayu. Kelahiran tokoh – tokoh kesusateraan awal Melayu seperti Tun Sri Lanang, Shamsudin al – Sumaterani dan Abdul Rauf Singkel merupakan bukti keberkesanan sistem pendidikan yang dilaksanakan setelah kehadiran Islam di rantau ini. Sifat – sifat keilmuan yang ditekankan dalam ajaran agama Islam ini telah secara langsung menjadi pemangkin kepada kelahiran tokoh – tokoh kesusteraan dan cendekiawan Melayu yang pula menyumbang sedikit sebanyak dalam perkembangan Bahasa Melayu di rantau ini. Golongan – golongan terpelajar inilah yang pada mula – mulanya berusaha untuk bukan sekadar menterjemah karya – karya ketamadunan Islam juga menulis serta menyebarkan pelbagai idea – idea baharu bagi menyedarkan masyarakat Melayu di rantau ini mengenai kepentingan ilmu. Kesan daripada kelahiran golongan sebegini dapat dilihat sehingga ke hari ini secara berperingkat dari semasa ke semasa. Misalnya, gerakan intelektual Melayu yang dipelopori Syed Syeikh Al – Hadi dan kaum muda sebelum Perang Dunia Pertama dan seterusnya gerakan intelektual Melayu pasca kemerdekaan yang dipelopori Yang Mulia Profesor DiRaja Ungku Aziz, Profesor Dr. Syed Naquib Al – Attas dan Profesor Dr. Syed Hussein Al – Attas. Gelombang keintelektualan ini seterusnya dipelopori oleh Dr. Syed Husin Ali, Anwar Ibrahim dan lain – lain. Begitu besar peranan kehadiran Islam dalam perkembangan Intelektual Melayu yang sehingga ke hari ini dapat dilihat kesinambungannya walaupun merentasi beberapa zaman.

Tidak dapat dinafikan bahawa kehadiran Islam di rantau Asia Tenggara merupakan suatu peristiwa yang cukup bermakna bagi penduduk rantau ini. Sedikit demi sedikit perubahan terlaksana bagi memartabatkan lagi kedudukan penduduk di sekitar Kepulauan Melayu setelah kehadiran Islam. Kini, ratusan tahun setelah kehadiran Islam ke rantau ini, rantau Asia Tenggara menjadi rantau yang cukup unik berdasarkan kepelbagaian kepercayaan, budaya dan latar belakang penduduk. Namun, sifat – sifat kesederhanaan dan tolerasi yang berakar daripada ajaran agama dan budaya masing – masing berjaya menyatupadukan kita semua serta seterusnya melahirkan sebuah masyarakat majmuk yang progresif serta dinamik.

Walaupun terdapat beberapa sarjana orientalis yang menyatakan bahawa sikap masyarakat Islam di rantau ini hanya timbul berdasarkan suata penghayatan meraka yang dangkal terhadap ajaran Agama Islam itu sendiri, dengan kenyataan bahawa Islam itu hanya menjadi suatu agama luaran yang tidak memberikan sebarang kesan terhadap sejarah pembagunan masyarakat setempat, Profesor Dr. Syed Naquib Al – Attas melalui kajiannya terhadap peranan Islam dalam sejarah dan kebuayaan Melayu telah membuktikan bahawa penerimaan ajaran agama Islam merupakan suatu peristiwa yang cukup bermakna kepada penduduk rantau Kepulauan Melayu ini. Berikut adalah petikan ucapan beliau pada tahun 1972 yang membuktikan pandangan beliau:

“Banyak sarjana telah memperkatakan bahawa Islam itu tiada meresap ke dalam struktur masyarakat Melayu – Indonesia; hanya tipis kesannya di atas jasad Melayu, laksana pelitur di atas kayu, yang andaikata dikorek sedikir akan terkupas lalu menonjolkan ke – Hinduan dahulu, ke – Buddhaan dahulu, animisme dahulu. Namun pada pendapat saya faham demikian itu tiada benar dan hanya berdasarkan pandangan sempit yang kurang teliti lagi angan – angan belaka … Dari sumber – sumber kesusateraan Melayu yang berunsurkan intelektualisme dan rasionalisme Islam pada abad keenam belas dan ketujuh belas, terbayang pada pandangan akal gambaran perubahan mendalam yang telah berlaku terhadap jiwa masyarakat Melayu: kecapi yyang belum pernah terpetik melagukan irama falsafah murni kini berlanggam diiringi seruling tasawwuf menyuarakan bisikan fikiran dan perasaan haalus – luhur”.[ Al – Attas, Syed Muhammad Naquib, 1972. Islam Dalam Sejarah dan Kebudayaan Melayu. Kuala Lumpur: IBKKM, hal. 23 – 24.]

Sebegitu besarlah peranan kehadiran Islam dalam rantau ini khususnya jikalau dilihat dari prespektif masyarakat Melayu. Penerimaan masyarakat Melayu terhadap Islam itulah menjadi titik permulaan kepada kelahiran sebuah masyarakat Melayu yang progresif serta dinamik.

-Mathis-


Raja-Raja Bamar (Burma) Yang Agung Dalam Sejarah

Sebelum kita mulakan penceritaan, tentu ada di kalangan para pembaca yang tidak tahu siapakah “orang Bamar” itu? Namun jikalau disebut “orang Burma” atau “orang Myanmar” barulah kita tahu. Sepertimana Melayu yang menjadi bangsa majoriti di Malaysia dan etnik Thai yang menjadi etnik majoriti di Thailand, begitulah juga dengan bangsa Bamar (Mranma) ini yang merupakan etnik majoriti di negara Myanmar kini, namun mereka lebih terkenal dengan gelaran orang Burma di kalangan orang luar, terutamanya orang Malaysia sendiri.

Jikalau diikutkan, orang Bamar itu sendiri bukannya peribumi asal di Burma (Myanmar) itu sendiri. Orang Bamar ini asalnya berhijrah ke Asia Tenggara ini sekitar abad ke 7 hingga abad ke 9 Masihi selepas berlakunya serangan kerajaan Nanzhao yang terletak di selatan China ke atas tanah Myanmar itu sendiri. Sebelum itu, tanah Myanmar sudah lama ada penduduk asalnya yang terdiri daripada orang Mon dan orang Pyu.

Setiap bangsa di dunia ini pasti akan ada tokoh-tokoh agung dalam sejarah mereka dan begitu juga dengan kaum Bamar ini. Dalam sejarah kaum Bamar ini, mereka mempunyai tiga orang tokoh dari zaman yang berbeza dan dinobatkan sebagai “3 Raja-Raja Agung Burma”.  Ketiga-tiga orang tokoh agung tersebut telah menjadi simbol keagungan dan kehebatan bangsa Bamar dalam sejarah Asia Tenggara dan juga dianggap sebagai tokoh nasional dalam sejarah negara Myanmar.

Jasa dan legasi mereka yang berjaya menyatukan orang Bamar dan meluaskan tanah kekuasaan Burma amat dikenang dan disanjung oleh cucu mereka sehingga kini. Dalam artikel ini, mari kita kenal serba sedikit mengenai tiga orang tokoh agung bangsa Bamar ini dan mengapa dan apakah jasa mereka sehingga nama-nama mereka dikenang dan disanjung sehingga kini.

1. ANAWRAHTA (1014~1077 Masihi)

Kaum Bamar mula berhijrah dan menetap di lembah utara Sungai Irrawady sekitar awal abad kesembilan Masihi selepas serangan dari kerajaan Nanzhao ke atas negarakota-negarakota orang Pyu di sana.

Sekitar tahun 849 Masihi, kaum Bamar ini dikatakan membina penempatan pertama mereka di Pagan (Bagan) yang terletak di tengah Burma dan berjiran dengan beberapa buah negarakota Pyu. Pada mulanya, Pagan hanyalah sebuah penempatan orang Bamar yang kecil dan diperintah oleh seorang raja.

Namun, konflik politik selalu berlaku di kalangan keluarga diraja Pagan. Raja Kunhshaw pada tahun 1021 Masihi telah dirampas takhtanya sebagai raja Pagan oleh dua adik-beradik tirinya iatu Kyiso dan Sokkate. Walau bagaimanapun, kedua-dua orang putera tersebut menjaga isteri dan anak lelaki Kunhsaw yang bernama Min Saw, yang ketika itu berusia sekitar enam tahun ketika ayahnya dijatuhkan oleh kedua-dua orang putera tersebut.

Apabila Min Saw besar, beliau berjaya menjatuhkan pula pemerintahan Sokkate pada tahun 1044 selepas Kyiso meninggal dunia. Selepas Sokkate dibunuh, beliau terus melantik dirinya sendiri sebagai raja Pagan dengan memakai gelaran Anawrahta (berasal dari perkataan Sanskrit, Aniruddha) yang membawa maksud “yang tidak dapat dikawal”.

Pada masa kenaikan Anawrahta sebagai raja, kerajaan Pagan masih lagi merupakan sebuah kerajaan kecil yang dikelilingi oleh negarakota-negarakota orang Pyu di timurnya dan kerajaan orang Mon di selatannya.

Selepas kenaikan beliau sebagai raja Pagan, beliau mula mereformasikan pemerintahan dan ekonomi Pagan dengan membina dan membaiki terusan-terusan di sekitar Burma Tengah untuk mempertingkatkan hasil pertanian di sana. Beliau juga melantik empat orang negarawan Burma sebagai ketua jeneral utama dalam tentera Pagan, sehingga mereka terkenal dalam sejarah Burma sebagai “The Burmese Four Great Paladins”.

Sebagai seorang tokoh yang bercita-cita tinggi untuk meluaskan kuasa kaum Bamar, ditambah lagi dengan kekuatan dan kehebatan empat jeneral-jeneral hebatnya, Raja Anawrahta mula meluaskan kuasa kerajaan Pagan ke selatan dan berjaya memaksa sebuah kerajaan Mon bernama Bago (Pegu) untuk memberi ufti kepadanya namun sebuah lagi kerajaan orang Mon iatu kerajaan Thaton sebaliknya enggan untuk berbuat sedemikian.

Anawrahta lalu mengarahkan tentera Pagan yang diketuai oleh “The Four Great Paladins” tersebut untuk menakluk ibu kota kerajaan Thaton. Setelah tiga bulan melakukan kepungan, akhirnya Pagan berjaya menakluk ibu kota Thaton pada tahun 1057.

Sepertimana adat resam dalam peperangan, kerajaan Pagan telah memindahkan lebih 30, 000 orang artisan dan pengukir Mon dari Thaton ke ibu kota Pagan dan mereka dan keturunan merekalah yang bertanggungjawab membina lebih 10, 000 monumen dan candi Buddha yang besar dan indah di sekitar Pagan dan masih boleh dilihat sehingga kini.

Selepas berjaya menundukkan kerajaan Thaton di selatan, baginda melancarkan ekspedisi penaklukan ke atas Arakan (Rakhine), menjalinkan hubungan diplomatik dengan kerajaan Nanzhao dan Sri Lanka serta mengarahkan kerajaan-kerajaan Mon lain di selatan seperti Haripunjaya dan Dvaravati untuk membayar ufti kepada Pagan. Baginda juga berjaya menghalang kemaraan Empayar Khmer ke atas tanah jajahannya di selatan.

Selain terkenal sebagai seorang penakluk yang bercita-cita tinggi, baginda juga terkenal sebagai seorang ahli politik yang unggul. Baginda mengarahkan orang Bamar untuk berinteraksi dan mempelajari kesenian dari orang Mon dan Pyu. Baginda jugalah yang menjadikan Bagan sebagai pusat pengajian agama Buddha Theravada yang unggul dan mengarahkan pembinaan stupa dan candi Buddha yang indah dan megah di sekitar kota Pagan yang masih boleh dilihat sehingga kini.

Dasar reformasi sosial dan kebudayaan yang dilakukan oleh Anawrahta telah menjadikan orang Bamar mempunyai budaya mereka yang tersendiri yang kebanyakannya dipengaruhi oleh budaya kaum Pyu dan Mon. Sekitar zaman itu juga, orang Pyu akhirnya berasimilasi secara penuh dengan orang Bamar hingga akhirnya menjadikan orang Pyu, yang merupakan antara peribumi paling tua di daratan Asia Tenggara itu pupus secara rasmi pada abad ke 13 Masihi.

Menjelang akhir pemerintahannya, kerajaan Bagan sudahpun menjadi sebuah empayar besar di tanah besar Asia Tenggara dan malah kekuasaan empayar Pagan ketika iu lebih besar dari keluasan negara Myanmar pada masa kini.

Raja agung kaum Bamar tersebut meninggal dunia pada tahun 1077 di luar kota Pagan akibat dibunuh secara hendap oleh musuh-musuhnya lalu dihapuskan mayatnya sehingga kesan-kesannya tidak dapat ditemui lagi.

2. BAYINNAUNG (1516 ~ 1581)

Selepas Anawrahta meninggal dunia, Pagan masih lagi kuat dan kegemilangan kerajaan tersebut diteruskan lagi oleh penerusnya. Namun Pagan mula merosot apabila kekuasaannya mula dicabar oleh orang Shan dan orang Mon, ditambah lagi dengan serangan orang Mongol pada tahun 1277 dan 1287. Kerajaan Pagan yang wujud dalam sejarah selama 275 tahun akhirnya jatuh ke tangan kerajaan Myinsaing pada tahun 1297.

Selepas kejatuhan Pagan, tanah Burma berpecah kepada beberapa buah kerajaan kecil selama lebih 300 tahun sehinggalah sebuah kerajaan terkuat orang Bamar di Burma ketika itu, Kerajaan Ava telah ditakluki oleh orang Shan pada tahun 1527. Selepas kejatuhan kerajaan Ava, ramai orang Bamar pergi melarikan diri ke Toungoo, sebuah lagi kerajaan orang Bamar yang kecil namun masih berdaulat ketika itu.

Kedudukan kerajaan Toungoo ketika itu memang ibarat pelanduk di tengah-tengah kumpulan gajah. Apa tidaknya, di sebelah utaranya ialah kerajaan konfederasi orang Shan yang berjaya menundukkan kerajaan orang Bamar di Ava dan di selatan pula, sebuah kerajaan besar orang Mon bernama Hanthawaddy yang merupakan kerajaan terkuat dan terkaya di Burma pada masa itu. Namun kerajaan Toungoo ini membuktikan bahawa kerajaan kecil tidak semestinya lemah.

Pemerintah kerajaan Toungoo, iatu Tabinshwehti mempunyai wawasan untuk menyatukan kembali tanah Burma dan seluruh kaum Bamar sepertimana pada zaman kerajaan Pagan dahulu. Raja Tabinshwehti pada masa itu mempunyai seorang jeneral yang sangat kuat dan sangat setia terhadapnya, namanya ialah Ye Htut.

Jeneral Ye Htut ini berjaya memberi kejutan dalam sejarah Asia Tenggara apabila tentera yang diketuai oleh beliau berjaya menakluk kerajan yang terkuat di Burma ketika itu iatu kerajaan Hanthawaddy pada tahun 1541. Dalam Perang Naungyo, beliau dan tentera Toungoo seramai 1, 000 orang, 50 ekor gajah dan 500 ekor kuda berjaya mengalahkan kekuatan tentera Hanthawaddy yang jauh lebih besar, iatu sebanyak 8, 000 orang tentera, 200 ekor gajah dan 800 ekor kuda!

Ini memberi kejutan besar kerana sebuah kerajaan kecil di tengah Burma berjaya mengalahkan serta menundukkan kekuatan kerajaan yang terkuat dan terkaya di Burma ketika itu yang jauh lebih besar. Atas kehebatan dan bakat kepimpinan jeneral Ye Thut dalam perang tersebut, raja Tabinshwetti berkenan mengurniakan gelaran “Bayyinaung” kepada beliau.

Sejak dari peristiwa itu, kerajaan Toungoo meluaskan kuasanya ke selatan Burma dan bakat kepimpinan Bayyinaung sebagai jeneral tentera makin terserlah. Kekuatan ketenteraan Toungoo makin kuat setelah beliau bekerjasama dengan saudagar Portugis dan daripada merekalah, orang Bamar mula memakai senjata api dalam peperangan. Setiap pertempuran yang diketuai oleh Bayinnaung selalunya mencapai kemenangan dan Toungoo menjadi kuasa besar pada masa itu.

Raja Tabinshwetti sangat gembira dengan kehebatan Bayinnaung itu dan baginda melantik beliau sebagai menteri tertinggi kerajaan pada tahun 1539 dan tanpa ragu ragu juga, beliau dilantik sebagai pewaris takhta kerajaan Toungoo pada tahun 1542.

Namun jalan kejayaan hakikik untuk Bayinnaung menjadi bertambah sukar pula apabila pada tahun 1550,  raja Tabinshwetti dibunuh oleh putera mahkota Hanthawaddy iatu Smim Sawthut dan kemudiannya melantik dirinya sendiri sebagai raja Hanthawaddy dan Toungoo.

Namun, pemerintahan Smim Sawhut diganggu oleh beberapa orang pembesar lain yang turut melantik diri mereka sebagai raja. Ini menjadikan Toungoo mengalami zaman INTERREGNUM dan pewaris takhta yang sepatutnya iatu Bayinnaung hanya menjadi seorang raja tanpa kerajaan.

Dalam masa dua tahun sehingga tahun 1553, Bayinnaung berjaya menghapuskan kesemua raja pemberontak yang berkuasa di sekitar Toungoo selepas kematian Tabinshwetti, termasuklah Smim Sawhut. Pada tarikh 12 Januari 1554 di Pegu, baginda ditabalkan sebagai raja seluruh kaum Bamar dan menjadikan kota Pegu (Bago) sebagai pusat pentadbirannya.

Pemerintahan beliau sepanjang 31 tahun berjaya menyatukan keseluruhan tanah Burma dan kaum Bamar sepertimana pada zaman Kerajaan Pagan dahulu. Pada masa pemerintahan beliaulah juga, Toungoo muncul sebagai sebuah empayar besar di Asia Tenggara pada masa itu. Kekuatan dan kehebatan tentera Burma ketika itu tidaklah dapat disangkal lagi ditambah pula dengan kekuatan senjata api oleh saudagar Portugis ketika itu.

Pada tahun 1554, baginda mengarahkan kekuatan tentera seramai 18, 000 tentera, 900 ekor gajah, 80 ekor gajah dan 140 bot perang untuk menghadang serangan dari kerajaan Rakhine, kerajaan Lanna dan kerajaan Ayuthia. Baginda juga berjaya menakluk kerajaan konfederasi orang Shan di utara pada tahun 1557 dan menakluk kerajaan Lanna di utara Thailand setahun berikutnya. Baginda juga berjaya menghadang serangan tentera kerajaan Lanxang (kini di Laos) ke atas Lanna pada tahun 1558 menggunakan kekuatan 14, 000 tentera.

Baginda juga melancarkan penaklukan ke atas Ayyuthaya di Thailand pada tahun 1563 dan berjaya menawan rajanya, Maha Chakkraphat dan melantik seorang putera raja Ayuthhaya, Mahinthra Thirat sebagai raja boneka namun sekali lagi Burma (Toungoo) melancarkan serangan ke atas Ayuthhaya pada tahun 1568 dan berjaya menakluknya kerana pengkhianatan yang dilakukan oleh seorang pembesar Ayyuthaya iatu Phraya Chakri.

Tidak dinafikan Bayinanung merupakan antara jeneral perang yang berbakat dan juga seorang ahli politik yang unggul. Pada zaman pemerintahan baginda, negara Burma bukan sahaja dapat disatukan kembali malahan kekuasaanya juga meliputi wilayah Thailand,  timur India dan Laos kini. Bukan itu sahaja, malahan baginda juga menjadikan kerajaanya sebagai pusat pengajian agama Theravada Buddha dan membuka pasaran ekonomi dan perdagangan Burma kepada saudagar Barat.

Bayinnaung akhirnya meninggal dunia pada tahun 1581 ketika berusia 65 tahun. Selepas kematiannya, kegemilangan Empayar Toungoo terus merosot dan menghadapi banyak pemberontakan dari negeri-negeri bawahannya

3. ALAUNGPAYA

Kekuasaan kerajaan Toungoo semakin lemah selepas kematian Bayinnaung pada tahun 1581 dan diterukkan lagi dengan serangan kaum Meithei yang berasal dari wilayah Manipur dari India. Kaum Meithei ini selalu membakar kampung-kampung, menawan banyak penduduk dan menjarah banyak pagoda dan stupa Buddha di sekitar Burma. Kerajaan Toungoo ketika itu adalah sangat lemah dan tidak dapat menghapuskan ancaman kaum Meithei tersebut.

Dalam masa kekacauan itulah, munculnya seorang ketua kampung untuk menyelamatkan negaranya dari serangan kaum penjarah tersebut. Nama ketua kampung tersebut ialah Aung Zeya dan dikatakan mempunyai ketinggian yang setinggi 5 kaki (1. 8 meter). Beliau yang ketika itu baru berusia 22 tahun menjadi pembantu kepada bapa saudaranya, Taungoo Yaza yang merupakan komander tertinggi tentera Toungoo ketika itu.

Keadaan dalam negara diterukkan lagi apabila orang Mon di selatan kembali memberontak pada tahun 1740 dan menubuhkan kembali Kerajaan Hanthawaddy, yang sebelum itu sudah dihapuskan oleh Bayinnaung. Pada tahun 1752, tentera Hanthawaddy mara ke ibu kota Toungoo di Ava untuk menakluknya, di mana ketika itu Toungoo sudahpun menempah kejatuhannya.

Dalam kekalutan itulah, Aung Zeya merampas takhta dan mengisytiharkan dirinya sendiri sebagai raja dengan gelaran Alaungpaya. Namun, baginda tidak dapat menahan kemaraan tentera Hanthawaddy yang akhirnya berjaya menakluk kota Ava pada bulan Mac tahun yang sama.

Walau bagaimanapun, Alaungpaya tidaklah berputus asa sebaliknya menyiapkan tenteranya untuk kembali menakluk kota tersebut.

Alaungpaya dan tentera Bamar berjaya menakluk kembali kota Ava dua tahun kemudian, itupun disebabkan kesilapan Hanthawaddy sendiri meletakkan tentera yang kurang untuk menjaga kota tersebut. Peristiwa penaklukan kembali kota Ava tersebut mencetuskan perang di antara kaum Bamar di utara dan kaum Mon di selatan.

Baginda yang pada masa itu sudahpun menjadi raja bagi seluruh kaum Bamar telah mengarahkan tenteranya untuk menakluk muara sungai Irrawaddy untuk melemahkan ketenteraan Hanthawaddy. Setelah 14 bulan mengepung pusat pentadbiran Hanthawaddy di Pegu, akhirnya kota tersebut jatuh pada bulan Mei 1757 seterusnya menghapuskan sama sekali kekuasaan orang Mon di selatan.

Setelah berjaya mengembalikan kekuasaan kaum Bamar di selatan Burma, raja Alaungpaya menggerakan tenteranya ke Manipur untuk menakluk kerajaan Meithei di sana, yang selama ini menimbulkan keadaan tidak aman dan kacau-bilau di negaranya. Baginda berjaya menghapuskan sama sekali kekuatan tentera Manipur pada tahun 1756 dan dua tahun berikutnya, baginda dapat menakluk istana raja Manipur dan melantik raja boneka di situ. Bukan itu sahaja, baginda juga memanfaatkan kehebatan orang Meithei dalam perang berkuda dengan menyerap pasukan berkuda Manipur ke dalam organisasi tentera Burma.

Walaupun baginda dapat menghapuskan kekuasaan Mon di muara sungai Irrawaddy, namun kekuasaan Mon masih lagi berbaki di sekitar Tennaserim dan mereka mendapat bantuan dari Ayutthaya, yang juga berusaha untuk mengambil wilayah Tennaserim tersebut.

Aluangpaya murka dengan tindakan Ayutthaya yang dianggap masuk campur dalam hal ehwal dalaman Burma, dan memberi amaran namun ditolak oleh Ayutthaya sebaliknya mengisytiharkan perang dengan Burma.

Pada bulan Disember 1795, baginda menggerakan sebanyak 40, 000 tentera untuk mara ke selatan menuju ke Tennaserim dan berjaya menghapuskan pemberontakan Mon di sana. Selepas itu, baginda dan tentera Burma mara ke kota Ayutthaya dan mengepung kota tersebut pada bulan April 1760.

Namun tidak sampai lima hari kepungan tentera Burma, raja Alaungpaya jatuh sakit dipercayai akibat radang usus. Ini menurunkan semangat tentera Burma dan memaksa mereka untuk menghentikan kepungan dan berundur balik ke Burma.

Dalam keadaan baginda yang sedang melarat, tentera Burma mengusung baginda balik ke Burma dan mengelakkan serangan dari tentera Ayutthaya sepanjang perjalanan tersebut. Baginda akhirnya meninggal dunia di Martaban pada 11 Mei 1760 setelah memerintah dan menyatukan kembali tanah Burma dan kaum Bamar selama lapan tahun. Baginda meninggal dunia ketika berusia 46 tahun.

Legasi tiga orang raja agung yang diceritakan sebentar tadi, menjadi kemegahan dan kebanggan kaum Bamar sehinggalah sekarang. Malahan ketiga-tiga raja tersebut menjadi tokoh nasional di negara Myanmar walaupun terdapat kritikan dan cemuhan dari etnik lain contohnya etnik Mon yang tidak senang dengan Alaungpaya dan menganggap raja tersebut sebagai orang yang bertanggungjawab menghancurkan sama sekali kekuasaan orang Mon di selatan sehingga kini, di mana nasib etnik Mon sekarang ibarat “hidup segan mati tak mahu” sahaja.

Sejarah dan legenda mengenai kisah hidup mereka sehingga kini menjadi legenda yang hidup di kalangan orang Bamar. Malah kerajaan Myanmar sanggup membina patung gangsa gergasi ketiga-tiga orang raja tersebut di ibu negara baru mereka di Naypyidaw, di mana dalam mana-mana acara kenegaraan yang diadakan di sana, para tentera Myanmar akan berkawat dan memberi tabik hormat di hadapan patung-patung gergasi tersebut.

Walaupun jikalau diikutkan Myanmar lebih mundur berbanding Malaysia, namun rakyat Myanmar sangat mencintai sejarah mereka dan menghargai legasi dan jasa tokoh agung mereka. Berbeza pula dengan Malaysia, di mana rakyatnya khususnya bangsa Melayu bukan sahaja banyak yang buta sejarah malahan memperlekehkan jasa pahlawan dan tokoh agung bangsanya sendiri, hingga menganggap nama-nama hebat dalam sejarah bangsa seperti Tun Perak, Hang Tuah, Rentap dan Tunku Anum itu sebagai tidak wujud dan dongeng sahaja.


Seni Interaksi Manusia Agung

“Jagalah mulutmu, hai manusia! Jangan sampai ia menyengatmu. Ia benar-benar ibarat ular berbisa. Betapa banyak orang mati di kuburan lantaran mulutnya. Padahal dahulu para pahlawan takut menghadapinya.” (Imam as-Syafi’i)

Pepatah Melayu ada menyebutkan terlajak perahu boleh diundur, terlajak kata buruk padahnya. Sungguh lidah itu tiada bertulang dan kerasnya tetapi apabila disalahgunakan maka gempak gempitalah hati. Bercerailah air mata dari mata bercucuran ke bumi. Ramai dalam kalangan kita yang terlalu hanyut dalam kata caci dan cerca. Perhubungan yang pada awalnya baik dan mesra menjadi porak-poranda dek untaian caci dan maki mulut sendiri.

Justeru, sebagai umat Nabi Muhammad SAW yang dimuliakan oleh Allah SWT dengan nikmat iman dan Islam, adalah menjadi satu kewajipan untuk mencontohi dan mengambil tauladan daripada sikap junjungan besar kita dalam kehidupan seharian. Kita sesungguhnya tidak pernah lekang dengan masyarakat dan muamalat. Di pasar, sekolah, pejabat hatta di rumah sekalipun akan ada saja perbualan yang terjadi antara dua belah pihak.

Kata-kata yang manis dan baik menggambarkan hati dan peribadi seseorang. Jangan cemarkan keperibadian dan hati dengan kata-kata yang kesat dan menyengat. Justeru, dalam mempelajari dan membentuk seni interaksi yang mampu menjaga hati daripada terguris oleh goresan kata-kata cerca.

Nabi Muhammad SAW merupakan utusan terakhir yang membawa risalah mulia kepada makhluk ciptaan Allah SWT. Hal ini sememangnya telah dikhabarkan di dalam kitab mulia al-Quran yang maksudnya,

“Dan Kami tidak mengutus engkau (Muhammad) melainkan untuk menjadi rahmat bagi seluruh alam.” [al-A’raf, 21 : 107]

Melalui tauladan dan pelaran daripada Nabi Muhammad SAW, sebenarnya baginda mengajarkan kepada umatnya sebuah tatacara kehidupan yang baik dan syumul bersandarkan hukum-hakam dan garis panduan Allah SWT. Tutur kata yang lemah lembut sememangnya dapat meluluhkan mana-mana hati yang keras. Justeru, dek lembutnya Nabi Muhammad SAW dalam setiap tutur bicara dan muamalatnya maka banyaklah hati yang tertarik kepada risalah yang dibawa oleh baginda ; Islam.

Allah SWT berfirman mafhumnya,

“Sesungguhnya telah ada pada (diri) Rasulullah SAW itu suri tauladan yang baik bagimu (iaitu) bagi orang yang menhgarap (rahmat) Allah SWT dan (kedatangan) hari kiamat dan dia banyak menyebut Allah SWT.” [al-Ahzab, 33 : 21]

Ibnu Katsir RA berkata dalam tafsirnya, “Ayat suci ini mempunyai isi tentang prinsip utama dalam mematuhi perkataan, perbuatan dan perintah Rasulullah SAW.” Kita ini ialah muslim sejati. Jadi, sudah menjadi tuntutan kepada kita untuk sentiasa berusaha sehabis baik untuk meneladani contoh-contoh daripada Rasulullah SAW terutamanya pada zaman ini ketika fitnah dan ideologi sesat bermaharajalela dan tersebar dengan sangat meluas.

MENGAPA HARUS KITA TELADANI?

1) Allah SWT menjadikan Nabi Muhammad SAW terhindar daripada segala macam bentuk dosa dan perbuatan jahat (Maksum).

Umpama sehelai pakaian yang menutupi tubuh badan dan segala bentuk kemaluan. Bagi mereka yang mempunyai akal jernih dan waras pasti pakaian yang bersih dan tiada kecacatan menjadi pilihan. Ini baru sahaja dibahas soal pakaian yang digunakan untuk menutupi kudis dan kecacatan zahir, apatah lagi dalam memilih soal pegangan dalam hidup agar di akhirnya kelak tidak terjerumus ke lembah kehinaan. Sudah tentu Nabi Muhammad SAW ialah figura yang sangat ideal untuk dijadikan contoh dalam segala aspek kehidupan.

2) Nabi Muhammad SAW teladan dalam akhlak yang baik.

Ucapan baginda didasarkan kepada al-Quran. Akhlak baginda juga didasarkan kepada al-Quran. Apa-apa perkara yang baik dan tidak bercanggah dengan al-Quran maka baginda akan berasa senang terhadapnya. Sebaliknya jika perkara itu merupakan tegahan dan larangan Allah SWT di dalam al-Quran makan baginda dengan keras dan lantangnya menolaknya. Baginda tidak bersuara keras dan kasar bahkan sangat mudah memberi kemaafan serta tidak membalas keburakan dengan perkara yang sama.
Shafiyyah RA (salah seorang isteri baginda) berkata, “Aku tidak pernah melihat seorang dengan akhlak yang lebih baik daripada Rasulullah SAW.” (HR. At-Tabrani dalm al-Awsat, 6578)

3) Nabi Muhammad SAW sangat rendah hati.

Nabi Muhammad SAW merupakan seorang yang mempunyai kerendahan hati dan budi pekerti yang paling tinggi. Baginda begitu rendah hati sehingga menjadi kebiasaannya menyapa anak-anak kecil apabila saling berselisihan. Kerendahan hati baginda membuatkan Nabi Muhammad SAW tidak keberatan untuk melayani kerenah seorang kanak-kanak perempuan yang sering mencuit tangan baginda lantas mengikuti kanak-kanak itu ke mana-mana sahaja dia pergi.

Bahkan, Nabi Muhammad SAW akan memperbaiki sandal dengan kedua-dua tangannya sendiri, menjahit bajunya, memerah susu kambing-kambing kepunyaannya, berkumpul dengan orang-orang miskin, anak yatim dan janda serta menerima jemputan daripada sesiapa sahaja yang mengundangnya.

4) Nabi Muhammad SAW seorang yang berani.

Ali bin Abi Thalib RA berkata, “Selama Perang Badar, kami mencari pertolongan kepada Rasulullah SAW. Baginda merupakan seorang yang gagah perkasa dalam kalangan kami. Baginda menyerang musuh dengan sangat berani dan merupakan orang yang paling dekat jaraknya dengan musuh dalam kalangan kami.” (HR. Ahmad, 1045)
Al-Bara’ bin ‘Azib RA berakata, “Demi Allah! Saat keadaan semakin genting ketika dalam peperangan, kami mencari pertolongan kepada Rasulullah SAW. Mereka yang biasa mengikuti baginda ialah yang paling berani dalam kalangan kami.” (HR. Muslim, 1776)

5) Nabi Muhammad SAW seorang yang dermawan.

Anas bin Malik RA berkata, “Pernah datang seseorang kepada Rasulullah SAW dan meminta sesuatu kepada baginda. Maka, baginda memberikan orang itu kambing yang berada di antara dua bukit. Setelah orang itu kembali kepada kaumnya, dia berkata kepada kaumnya, ‘Wahai kaumku, masuklah dan percayalah kalian kepada Islam. Sesungguhnya Muhammad memberi seperti orang yang tidak takut langsung kepada kemiskinan’.” (HR. Muslim, 3312)

KESIMPULAN.

Untuk mencontohi seseorang, sewajarnya orang itu ialah seorang yang baik keperibadian dan elok akhlaknya. Tidak mungkin kita menjadikan orang yang selalu bergumul dengan perbuatan buruk dan jauh daripada Allah sebagai pegangan atau contoh kepada kehidupan kita. Nabi Muhammad SAW merupakan contoh teladan terbaik kepada semua. Segala perkataan, perbuatan, suruhan dan larangan baginda mengandungi hikmah dan kemaslahatan yang terkadang kita sendiri lambat dan tidak ‘sampai’ untuk melihatnya. Akhir kalam, sama-sama kita pelihara pertuturan seharian terhadap orang-orang sekeliling. Moga-moga niat baik ini akan sentiasa mendapat kemudahan dan keredaan daripada Allah SWT.

Sumber rujukan :
1) Al-Quran terjemahan al-Haramain, Karya Bestari.
2) Syeikh Shalih al-Munajid, Interactions of The Greatest Leader (Seni Interaksi Rasulullah SAW, Bagaimana Nabi SAW Menjalin Hubungan dengan Keluarga & Lingkungannya), Cetakan I 2018, Aqwam.
3) Muhammad al-Faiz & Juman Rofarif (penyusun), al-Hikam Imam Syafi’I, Cetakan I 2016, Penerbit Zaman.


Azan Terakhir Bilal Bin Rabah

Sekian lama Bilal Bin Rabah menjadi Muazzin Rasulullah. Namun, selepas kewafatan baginda, Bilal tidak mahu lagi menjadi Muazzin. Kata Bilal;

“Biarkan aku jadi muazzin Nabi saja. Nabi sudah tiada, maka aku bukan muazzin siapa-siapa lagi.”

Ternyata Bilal ketika itu tidak dapat menahan kesedihannya mengenangkan Rasulullah. Beberapa kali Bilal cuba melaungkan azan di bumi Madinah, tetapi acapkali Bilal tidak dapat meneruskan azan. Seluruh hatinya rindukan Rasulullah pada saat melaungkan azan, orang yang paling dicintainya itu sudah tidak ada lagi disisinya.

Bukan saja Bilal tak mahu lagi menjadi Muazzin, bahkan Bilal tidak sanggup lagi untuk tinggal di bumi Madinah. Demi mengubat kerinduannya yang tidak tertahan, Bilal ingin pergi mengikuti ekpedisi jihad di bumi Syam.

Tetapi Saidina Abu Bakar yang dahulunya pernah membebaskan Bilal daripada menjadi hamba tidak sanggup membiarkan Bilal pergi. Bukanlah Abu Bakar ingin memaksa Bilal. Tetapi Abu Bakar tidak mahu Bilal berpisah daripada sisinya.

Bilal tekad mahu pergi juga. Bilal mendesak Abu Bakar;

“Dulu semasa engkau membebaskanku dari seksaan Umayyah bin Khalaf. Apakah engkau membebaskanku kerana dirimu atau kerana Allah? Jika engkau membebaskanku kerana dirimu, maka aku bersedia jadi muazzinmu. Tetapi jika engkau dulu membebaskanku kerana Allah, maka biarkan aku dengan keputusanku.”

Akhirnya, Abu Bakar tidak mampu menghalang tekad Bilal itu.

Bilal pun pergi ke Syam. Sehingga agak lama Bilal tidak mengunjungi Madinah. Tetapi rindu Bilal terhadap Rasulullah tidak pernah padam. Satu hari Bilal bermimpi bertemu Rasulullah. Dikatakan Rasulullah bersabda dalam mimpi itu;

“Mengapa engkau hambar wahai Bilal, Tidakkah engkau mahu menziarahi kami?”

Terkejut Bilal dengan mimpi itu, Bilal berasa seolah-olah Rasulullah memanggilnya untuk kembali ke Madinah. Lalu Bilal menyiapkan diri untuk memulakan perjalanan ke Madinah untuk menziarahi bumi Rasulullah yang sekian lama dia tinggalkan.

Sesampai di Madinah. Kebetulan Bilal sampai pada waktu Subuh, Bilal lihat tidak ada muazzin untuk azan pada waktu itu. Lalu Bilal pun naik ke tempat yang tinggi. Lalu azan;

“Allahu akbar….” “Asyhaduallailaha illallah…..”

Mendengar Azan Bilal itu. Semua penduduk Madinah terkejut. Para sahabat yang pernah bersama-sama mendengar azan Bilal menangis teresak-esak. Muazzin Rasulullah sudah kembali. Suara Bilal yang telah bertahun-tahun hilang, telah mengembalikan kenangan dan nostalgia bersama Rasulullah. Pagi itu dikatakan paling ramai orang lelaki mahupun perempuan menangis.

Sehingga sampai Bilal menyebut kalimah;

“Asyhadu anna Muhammadar Rasulullah…”

Suara Bilal tersekat-sekat. Lalu diam lama untuk dia meneruskan azan. Sehingga orang mula berpusu-pusu datang, Bilal masih lagi tidak mampu meneruskan azan. Tidak tertahan jiwa Bilal mengenangkan Rasulullah, lebih-lebih lagi menyebut namanya. Sehinggakan terpaksa orang lain menggantikan Bilal untuk meneruskan azan pada subuh itu.

Sejak itu suara Bilal tidak lagi mengumandangkan azan. Orang yang digelar Sayyidul Muazzinin (Pemimpin segala Muazzin) itu tidak lagi naik ke tempat tinggi untuk melaungkan kalimah suci. Sehinggalah dia wafat di Syam pada 17 Hijrah, ketika berusia 60 tahun. Ketika ajalnya telah hampir tiba, Bilal memanggil isterinya seraya berkata;

“Alangkah gembiranya kalau esok aku akan berjumpa dengan kekasihku Rasulullah dan sahabatnya.”

RUJUKAN

Imam Adz Zahabi, 2011. Ringkasan Siyar A’lam An Nubala’: Biografi Sahabat, Tabiin, Tabiut Tabiin, dan Ulama Muslim. Jakarta: Pustaka Azzam


Pak Menteri, Berhentilah Fitnah Kempen BMBF…

Menteri KPDNHEP YB Saifuddin kata bahawa kumpulan-kumpulan NGO yang membawa kempen #BMBF dan #BMF ni dah “tukar skrip” selepas mendengar penjelasan melalui berita dan sewaktu dengannya tentang implikasi menjalankan boikot ni.

“Pemikiran mereka telah berubah, Mula-mula mereka kata nak boikot dan kemudian mereka ‘tukar skrip’ jadi ‘Buy Muslim first’. Manakala konteks kita pula adalah kita promot ‘Buy Malaysian First’. [1]

Ni lagi sorang YB ‘cerdik’, macam YB Mujahid jugak.

Tak tahu nak gelak ke nak marah, sebab macam sengal sangat tiba-tiba nak claim kerana penjelasan kerajaan baru NGO ni semua buat kempen ‘Buy Muslim First’ instead of Boikot.

Hello, yang dok kalut ‘promosi’ kempen ‘Boikot’ ni adalah pak menteri sekalian serta YB-YB dalam parti Parti Harapan.

Sebab apa den kata begitu?

NGO tak pernah sebut pun boikot itu dan ini.

Berbuih-buih NGO dan pendokong BMBF explain yang ini bukannya kempen Boikot selama berminggu-minggu..

Boleh tengok sendiri logo-logo mereka dari Day-1 lagi yang memang secara jelas dan nyata mengajak untuk fokuskan pengutamaan barangan Bumiputera dan Muslim.

Takde langsung perkataan BOIKOT.

Yang sebut BOIKOT ni adalah PM, MP² PH, Menteri Usahawan, Menteri Kewangan, Bakal PM-8, dan kamu sendiri yang bertugas sebagai Menteri KPDNHEP.

Masuk TV, masuk paper dsbnya.

Kemuncaknya adalah bila sampai keluar kenyataan rasmi macam ini daripada jemaah menteri yang kononnya ‘Boikot’ memang berlaku.

Sebenarnya yang TUKAR SKRIP itu adalah kamu wahai YB menteri

Orang-orang dalam kerajaanlah yang lancarkan Kempen Boikot Perniagaan Bukan Muslim bila hari ratib boikot, boikot, boikot.

Benda yang tak ada, nak di ada-ada kan.

Bila dah kecoh sampai ada perusahaan bukan Muslim dan Bumiputera dah panik..

Baru kamu acah-acah nak buat kempen ‘Buy Malaysian First’ yang memang dah ada sejak dulu lagi.

Sekian.

RUJUKAN:[1]Boycotters of non-Muslim products now say buy Muslim products firsthttps://www.nst.com.my/news/nation/2019/09/519484/boycotters-non-muslim-products-now-say-buy-muslim-products-first


Bila Azan Dilaungkan Pertama Kali Di Negara-Negara Barat

Semua maklum dengan situasi pandemik Covid-19, masjid dan surau di seluruh dunia termasuk Masjidil Haram dan Masjid Nabawi terpaksa ditutup kepada orang ramai dan semua bentuk perkumpulan ramai tidak dibenarkan. Ini mengakibatkan umat Islam tidak dapat melakukan banyak perkara di masjid dan surau termasuk berbuka puasa beramai-ramai dan solat tarawih berjemaah pada bulan Ramadan.

Tetapi di sesetengah negara di mana umat Islam merupakan minoriti, ada wilayah yang membenarkan umat Islam melaungkan azan Maghrib bagi menandakan waktu berbuka puasa. Misalnya, Majlis Bandaraya Mississauga di Ontario meluluskan resolusi menggantung undang-undang kawalan bunyi pada 29 April lepas.

Dengan kelulusan resolusi ini, ini membolehkan masjid-masjid melaungkan azan Maghrib. Resolusi ini bersifat sementara dan hanya berkuatkuasa sepanjang Ramadan serta ditetapkan beberapa syarat:

Sejak itu, beberapa lagi bandaraya Kanada seperti Toronto, Hamilton, Windsor, Brampton, Ottawa dan Edmonton membuat resolusi sama. Manakala Masjid Dar Al-Hijrah di Minneapolis, Amerika Syarikat telah mendapat permit kebenaran untuk melaungkan azan.

Azan dari Masjid Madinah Dan Fourth, Toronto:

Azan dari Masjid Dar Al-Hijrah, Minneapolis:

Tetapi ada yang tidak berpuas hati dengan keputusan Majlis Bandaraya Mississauga yang disifatkan boleh mencetuskan trauma dalam kalangan veteran-veteran tentera Kanada yang pernah berkhidmat di Timur Tengah. Ada pula yang mengganggap resolusi tersebut bertentangan dengan perlembagaan Kanada dan menggalakkan kegiatan radikal di negara itu.

Namun, bagi Hassan Ahmed, bekas penduduk Riyadh yang kini menetap di Mississauga percaya laungan azan itu seharusnya tidak mengganggu warga Kanada yang lain. Hassan yang selalunya hadir di Masjid Al-Falah dan Masjid Muslim Neighbour Nexis menyifatkan bunyi loceng gereja yang dimainkan tidak mengganggu dirinya dan tidak mencabuli haknya sebagai seorang Muslim.

Tambahnya, “Wujud rasa kebersamaan dan hubungan komuniti yang diberi oleh masjid. Dengan perlaksanaan aspek penjarakan sosial di tempat di mana Muslim tidak dapat pergi, ia sedikit sebanyak merupakan langkah kecil mengisi kekosongan itu.” Hassan turut mengingatkan mereka ia bersifat sementara dan tidak mengganggu urusan seharian penduduk.

Bagi Kanwal Saya pula, Muslim bertumpu di masjid pada bulan Ramadan bukan saja untuk beribadat. Malah, mereka hadir untuk menuntut ilmu, diskusi, aktiviti berbuka puasa dan aktiviti bersama kanak-kanak. Kanwal yang pernah menetap di Riyadh dan Dubai sebelum ini banyak menghadiri program-program di Islamic Society of North America di Mississauga.

Baginya, laungan azan yang dibuat di masjid-masjid dilihat membangkitkan semangat bulan Ramadan dalam kalangan umat Islam lebih-lebih lagi dalam situasi pandemik Covid-19.

Semua maklum reputasi Kanada yang mengalu-alukan dan menerima kehadiran migran terutama pelarian. Dan berdasarkan bancian di wilayah Ontario pada tahun 2016, suku daripada populasinya merupakan golongan minoriti.

Ada yang bimbang menerusi resolusi membenarkan laungan azan ini, ia bakal membangkitkan sentimen Islamophobia tatkala pandemik Covid-19 terus membadai negara-negara dunia. Tetapi bagi Hassan, dia menyifatkan rakyat Kanada amat sensitif dengan kepelbagaian budaya populasinya dan prejudis Islamophobia dilihat tidak akan menggugat mereka secara keseluruhan.

Di sesetengah negara Eropah, laungan azan dibuat sebagai tanda solidariti umat Islam dalam menghadapi Covid-19. Di Jerman, lebih 50 masjid yang dikelola kumpulan Turki-Muslim DITIB dan IGMG, sebuah organisasi Muslim-Turki terbesar di Jerman melaungkan azan melalui pembesar suara.

Menurut Fahrettin Alptekin, seorang wakil DITIB di Essen memberitahu laungan azan di Jerman menerusi pembesar suara jarang dibenarkan kecuali sebagai petanda keraian istimewa seperti Aidilfitri dan Ramadan.

Manakala di Belanda, laungan azan melalui speaker dibuat secara meluas sebagai tanda solidariti umat Islam bersama Belanda mendepani Covid-19.

RUJUKAN:

Lodi, Hafsa. (2020). Call to prayer ruling in Canada causes controversy. Arab News. https://www.arabnews.com/node/1671251/world

Kazanci, Handan. (2020). COVID-19: Call to prayer gesture in heart of Europe. Anadolu Agency. https://www.aa.com.tr/en/latest-on-coronavirus-outbreak/covid-19-call-to-prayer-gesture-in-heart-of-europe/1791809


US Dipaksa Kembalikan Khazanah Yang Dirompak Daripada Iraq

Cita-cita Saddam Hussein untuk menduduki Kuwait berakhir dengan sebuah peperangan yang sangat dahsyat. Amerika Syarikat tiba-tiba datang dengan bala tentera 35 buah negara. Mereka mengambil masa empat hari sahaja untuk menewaskan Iraq dan membuka semula negara Kuwait. Pada masa ini, ramai dalam kalangan rakyat Iraq sangat risau kerana bila-bila masa saja pihak Barat akan tembus masuk. Pentadbiran George H.W. Bush dijangka akan mara terus sampai ke Baghdad untuk menumbangkan Saddam. Jadi ramai pakat menggila habis. Dalam kegilaan yang melanda, banyak tempat menjadi mangsa.

Salah satu tempat adalah sebuah muzium yang menyimpan antara teks tertua dunia – Epik Gilgamesh. Sekadar rumusan, Epik Gilgamesh bercerita tentang lagenda dua pewira iaitu Gilgamesh dan Enkidu.

Kerana 12 batu bersurat ini, satu dunia masih kenang nama mereka. Dan salah satu batu bersurat ditempatkan di Muzium Iraq pada masa Barat berperang dengan Saddam.

Perang Teluk tamat pada 28 Februari 1991. Saddam Hussein kekal sebagai Presiden Iraq. Namun Iraq yang tinggal tidak sama untuk dibandingkan dengan Iraq sebelumnya. Tidak lama kemudian, mereka akhirnya sedar yang Gilgamesh Dream Tablet hilang. Pahit untuk terima yang Muzium Iraq menjadi mangsa penjarahan tidak bertanggungjawab. Itulah kenyataan. Iraq hilang salah satu khazanah bernilai. Dan tiada siapa tahu mana ia pergi. Misteri ini kekal dalam persoalan sampai tahun 2019.

Tetapi cerita bermula tahun 2014. Gilgamesh Dream Tablet timbul di Amerika Syarikat dibeli syarikat Hobby Lobby yang ingin mempamerkannya di Muzium Bibel. Untuk pengetahuan semua, muzium ini terletak di Washington, D.C., dimiliki David Green yang pro-dakwah evangelisme. Kerajaan Amerika Syarikat mendapat tahu pasal hal ini lima tahun seterusnya. Dengan cepat mereka bertindak.

Gilgamesh Dream Tablet patutnya didaftar dulu sebelum masuk dalam Amerika Syarikat. Tetapi memandangkan ia diurus melalui pasaran haram, pembelian Hobby Lobby dianggap tidak sah. Transaksi yang melanggar undang-undang persekutuan secara automatik dikira terbatal. Atas sebab itu, mereka terus merampas Gilgamesh Dream Tablet.

Ikut siasatan rasmi, Hobby Lobby membeli daripada seorang penjual barangan bersejarah (yang tidak dapat dikenal pasti). Penjual ini pula mengimport masuk ‘Serpihan Gangsa’ dalam sebuah kotak pada tahun 2003 (Hurley, 2017). Namun kotak ini sebenarnya mengandungi Gilgamesh Dream Tablet. Identiti semua yang terlibat dalam proses pengimportan tersebut juga tidak dapat dikenal pasti.

Bunyi macam merepek – hampir sama seperti alasan WMD. Tetapi buat masa ini, itulah penjelasan rasmi.  Jadi dapat pada tangan kerajaan Amerika Syarikat, Gilgamesh Dream Tablet menjadi subjek birokrasi Washington, D.C. Selama dua tahun Amerika Syarikat pegangnya. Tidak pasti jika ada kajian rahsia. Tetapi yang pasti, September lalu, Amerika Syarikat telah memulangkannya kepada Iraq (Helsel, 2021).

Bayangkan – Gilgamesh Dream Tablet berada di luar Iraq selama 28 tahun. Kalau bukan kerana pembelian Hobby Lobby, sampai hari ini tiada siapa tahu kedudukannya. Sekarang ia sudah kembali ke tanah airnya, dibawah penjagaan Institusi Smithsonian. Dan percaya tidak – Amerika Syarikat telah memulangkan 17,000 artifak bersejarah. Banyak yang diambil semasa Perang Teluk. Banyak yang diambil semasa Perang Iraq. Ia membuktikan kelingkupan suatu negara yang dimangsakan perang.

Ini nasib Iraq. Sekarang bayangkan nasib Malaysia. Apa yang hilang agaknya semasa penjajahan semua penjajah rakus terdahulu?

RUJUKAN:

Helsel, P. (2021, September 23). Ancient Gilgamesh tablet taken from Iraq and bought by Hobby Lobby is returned. NBC News.

Hurley, B. (2017, Julai 27). US seizes Epic of Gilgamesh tablet, considered one of world’s oldest works of literate, from Hobby Lobby. Independent UK.


Pengorbanan Jins Shamsudin

Baru-baru ini telah diadakan program Imbas Kembali Jins Shamsudin yang dianjurkan oleh pihak Finas. Program itu turut mengabadikan nama JINS SHAMSUDIN di Layar Bintang di Kompleks Studio Merdeka itu. Hari ini saya rasa terpanggil untuk berkongsi secebis kisah mengenai seorang seniman yang bernama MOHAMED ZAIN BIN SHAMSUDIN. Satu kisah dan kajian dari saya mengenai pengorbanan yang beliau telah lakukan selama beliau terlibat di dalam industri lakonan sejak dari zaman studio Jalan Ampas.

JINS SHAMSUDIN mula beraksi dihadapan kamera sebagai ‘extra’ di dalam filem KELUARGA TOLOL pada tahun 1956. Selepas itu beliau turut muncul sebagai pelakon tambahan di dalam filem KEADILAN ILLAHI dan ANAK-KU SAZALI. P.RAMLEE memberi peluang kepada JINS SHAMSUDIN berlakon sebagai pelakon utama di dalam filem PANCHA DELIMA pada tahun 1957. Kejayaan PANCHA DELIMA arahan P.RAMLEE berjaya melonjakkan nama JINS SHAMSUDIN sebagai bintang harapan baru pada ketika itu, disusuli dengan filem KASEH SAYANG dan ANAK PONTIANAK. JINS SHAMSUDIN terus memperlihatkan lakonan yang sangat bermutu tinggi. Beliau tidak pula memilih watak dengan hanya untuk menjadi hero sahaja, malah beliau kerap membawa watak-watak yang mengetengahkan dirinya sebagai Anti Hero.

JINS SHAMSUDIN buat pertama kali digandingkan dengan ‘gurunya’ P.RAMLEE di dalam filem SERGEANT HASSAN. Di dalam filem ini beliau membawa watak penting tetapi tetap tidak mendahului P.RAMLEE sebagai hero utama. Pengarah RAMON A ESTELLA menguji kemampuan beliau membawa watak crook di dalam filem SAMSENG yang memperlihatkan lakonannya yang ganas dan bengis di dalam genre filem yang penuh aksi drama moden yang menceritakan kegiatan jenayah di kota raya Singapura. Ternyata JINS SHAMSUDIN berjaya menghidupkan watak berkenaan dan kadang kala mendahului watak baik yang dimainkan oleh AZIZ JAAFAR.

Para pengkritik filem di masa itu telah memberi pengakuan bahawa JINS SHAMSUDIN membuat kejayaan besar kerana kebolehannya melakonkan aksi lasak tanpa menggunakan khidmat stuntmant. Seniman NORDIN AHMAD pernah membuat kenyataan di dalam satu temubual, mengatakan JINS SHAMSUDIN sangat sesuai membawa peranan bengis dan tangkas.

Di dalam filem bercorak purbawara seperti LELA MANJA, MEGAT TERAWIS, SI TANGGANG, LUBALANG DAIK, BATU DURHAKA, PERTARONGAN, SUMPAH WANITA, PUTERA SANGKAR MAUT, TAQDIR dan BIDASARI, aksi-aksi tersebut dilakonkan dengan penuh kejayaan. Di dalam LELA MANJA, beliau sanggup mencukur kepala untuk menghidupkan wataknya sebagai Megat Komeng. Perwatakan bengis terus menonjol di awal hingga di akhir kemunculannya dalam filem itu. Di dalam filem MEGAT TERAWIS, beliau digandingkan dengan seniman AHMAD MAHMOOD. Walaupun di dalam filem itu AHMAD MAHMOOD adalah hero utama, tetapi watak JINS SHAMSUDIN sebagai Megat Sari tetap memberi impak yang kuat dimana memainkan peranan sebagai seorang adik yang jiwanya memberontak.

Sebagai dramatis pula beliau membuktikan kehandalannya menerusi filem bercorak drama masyarakat dengan menyelitkan beberapa adegan lasak. Filem-filem seperti NERACHA, SAYANG SI BUTA, DARAH MUDA, BUDI DAN DOSA dan KACHA PERMATA turut memperlihatkan lakonan hebatnya dalam drama moden. Satu perkara yang paling menarik yang kita perlu tahu, mengapa beliau terpilih memainkan watak perisik ala-ala James Bond, adalah kerana dengan penampilan beliau yang sentiasa kemas dan segak. Di tambah lagi dengan ketampanan dan ketinggian serta susuk badan beliau yang tegap sangat sesuai memainkan watak begitu. Seniman AHMAD MAHMOOD pernah berkata, bahawa JINS SHAMSUDIN adalah seorang hero yang memiliki lenggok jalan yang paling kemas dan segak berbanding dirinya dan hero-hero lain di zaman itu.

Selepas penutupan studio Jalan Ampas di Singapura, JINS SHAMSUDIN berhijrah ke Kuala Lumpur. Filem pertama beliau di Kuala Lumpur ialah AMOK TOK NADING pada tahun 1968. Di studio Merdeka, Kuala Lumpur JINS SHAMSUDIN telah diberi peluang untuk menjadi pengarah filem dengan filem pertamanya BUKAN SALAH IBU MENGANDUNG pada tahun 1969. JINS SHAMSUDIN juga adalah anak Melayu pertama dikalangan anak seni yang mempunyai Diploma di dalam bidang perfileman dimana beliau telah melanjutkan pelajaran di London Films School pada tahun 1970 dengan menerima First Class Honours.
JINS SHAMSUDIN meninggal dunia pada 1 Mac 2017 dan jenazahnya telah dikebumikan di Tanah Perkuburan Islam Hulu Kelang.

FILEM LAKONAN
Keluarga Tolol
Keadilan Illahi
Anak-Ku Sazali
Pancha Delima
Kaseh Sayang
Matahari
Azimat
Sergeant Hassan
Anak Pontianak
Dandan Setia
Samseng
Lela Manja
Putera Sangkar Maut
Megat Terawis
Pertarongan
Sumpah Wanita
Si-Tanggang
Indera Bangsawan
Neracha
Lubalang Daik
Batu Durhaka
Darah Muda
Budi Dan Dosa
Bidasari
Sayang Si Buta
Gerak Kilat
Kacha Permata
Bayangan Ajal
Jurang Bahaya
Amok Tok Nading
Kanchan Tirana
Miang-Miang Keladi

FILEM ARAHAN
Bukan Salah Ibu Mengandung
Di Belakang Tabir
Menanti Hari Esok
Esok Masih Ada
Tiada Esok Bagimu
Bukit Kepong
Esok Untuk Siapa
Ali Setan
Balada

Sumber :
Suria Kenchana Biografi Jins Shamsudin – Mohd Zambri A.Malek
Jins Shamsudin Kembara Seorang Seniman – Mohd Zambri A.Malek
Aimi Jarr
Dato’ Ahmad Fauzee
Kelab Filem & Muzik Melayu Klasik


Lagi-lagi Fitnah Ke Atas TH

Tidak henti-henti institusi keagamaan di negara kita diserang oleh pihak luar. Atas rasa tanggungjawab untuk membersihkan persepsi yang dilontarkan ke atas TH, kami karangkran artikel ini. Baru baru ini, seorang ahli politik membuat tuduhan fitnah kepada Tabung Haji pada tarikh 4/5/2017 di laman web beliau dengan kenyataan seperti berikut:

“Sekitar masa yang sama (Disember 2014), Tabung Haji telah membeli 30% pegangan di dalam syarikat induk Putra Perdana Berhad dan menyuntik sejumlah RM193.5 juta ke dalam Putra Perdana Berhad, yang menimbulkan tanda tanya sama ada sebahagian dari wang RM193.5 juta itulah yang dipindahkan ke akaun SRC dan kemudiannya dipindahkan dan ditunaikan oleh Ariffin Ismail Shahul Hameed?”

Untuk pengetahuan anda, pelaburan TH tidak cuma bergantung kepada saham-saham syarikat yang tersenarai di Bursa Malaysia sahaja. Bagi menjana keuntungan yang maksimum, banyak cabang pelaburan yang telah dibuat oleh TH antaranya dalam bidang kewangan, perladangan, perkhidmatan, hartanah dan lain lain lagi. Ianya sesuai dengan objektif TH iaitu menjana pulangan jangka panjang yang kompetitif melalui keuntungan urusniaga saham dan pendapatan dividen sejajar dengan tahap risiko yang berpatutan disamping memastikan portfolio pelaburan ekuiti setara dengan keadaan pasaran semasa.

Setiap perlaburan yang dibuat oleh TH dilakukan selepas menjalankan proses penilaian kewangan terperinci (‘due diligence’) oleh firma bebas luar yang bertauliah. Penilaian ini juga dibuat ke atas pelaburan di dalam Putrajaya Perdana. Pelaburan ini juga turut disokong oleh penilaian syarikat yang di bawah nilai pasaran pada ketika itu, nilai “order book” yang tinggi dan kekuatan syarikat sebagai sebuah syarikat pembinaan yang mempunyai reputasi serta prospek diversifikasi yang baik.

Pembelian 30% saham berjumlah RM193.5 juta oleh TH di dalam Putrajaya Perdana pada 3 Disember 2014 adalah transaksi pembelian terus dari pemilik saham, Cendana Destini Sdn Bhd dan ianya bukan suntikan modal baru ke dalam Putrajaya Perdana Berhad.

Oleh itu, dakwaan isu berkenaan wang TH digunakan untuk transaksi di antara SRC International dan Putrajaya Perdana adalah tidak benar kerana tiada wang yang disalurkan oleh TH ke dalam Putrajaya Perdana atau anak-anak syarikatnya.


Secara Saintifik, Bagaimana Dan Kenapa Bulu Roma Kita Meremang?

Dalam hidup ini semestinya kita akan berasa bulu roma tegak berdiri. Pada waktu itu mesti macam-macam bermain dalam fikiran. Ada banyak perkara boleh berlaku yang menyebabkan bulu roma meremang pacak. Mungkin ada penampakan hantu.

Mungkin juga kerana terlalu sejuk. Ataupun bagi sesetengah wanita, mereka terserempak dengan penulis Helmi Effendy.

Senang kata. Banyak sebab.

Namun pernah tidak kita fikir secara saintifik kenapa bulu roma meremang?

Bukan kalian saja. Charles Darwin pun pernah berfikir juga semasa menulis tentang teori evolusi. Darwin pernah membuat penyiasatannya sendiri. Beliau menggunakan ular palsu untuk menakutkan haiwan.

Dan kesimpulan beliau perolehi tentang bulu roma meremang ialah, manusia pernah mempunyai perkaitan dengan haiwan (Cole, 2015). Sama ada kesimpulannya betul atau tidak, itu tidak penting.

Banyak dapatan saintifik terdahulu telah dibetulkan atau ditambah baik. Apatah lagi dapatan daripada seseorang yang telahpun pergi buat selamanya sejak 138 tahun dahulu.

Bagi haiwan bulu yang lebat akan memerangkapkan haba untuk memanaskan badan. Bulu mereka juga boleh kembang (meremang) untuk melawan pem4ngsa.

Sebab itu semasa haiwan bergaduh, antara kucing pun, bulu mereka akan terpacak tegak untuk menampakkan diri lebih besar. Haiwan bergantung kepada saiz baru ini sebagai elemen takut-menakutkan.

Namun manusia mempunyai biologi berlainan. Dalam topik ini, manusia mempunyai dua jenis: berbulu lebat dan berbulu nipis.

Manusia tidak mampu memanaskan badan seperti beruk atau beruang dengan menggunakan bulu. Tetapi apabila takut dan sejuk, bulu roma tetap memainkan peranan.

Sudut Saintifik

Dalam sebuah kajian dibuat Universiti Harvard, para saintis mungkin telah menemui punca berlakunya remangan bulu roma.

Sel-sel yang menyebabkan proses ini sebenarnya sedang menumbuhkan semula  (regenerate) organ penghasilan (folikel) bulu dan juga bulu itu sendiri.

Di bawah lapisan kulit, otot yang mengecut sedang menghubungkan saraf dengan sel folikel itu sendiri.

Jadi mereka memberikan tindakbalas terhadap kesejukan (dengan cara meremangkan bulu) dan juga menghidupkan proses untuk jana semula bulu (Harvard, 2020).

Tindakbalas Terhadap Persekitaran

Dalam sistem saraf, terdapat satu jenis yang dinamakan sistem saraf simpatetik. Ia mengawal tindakbalas badan terhadap rangsangan luar dengan perhubungan bersama otot licin yang kecil bernama mesenchyme.

Otot ini pula berhubung dengan folikel yang penting untuk menumbuhkan semula bulu dan merawat lvka.

Hubungan antara saraf simpatetik dan otot inilah yang memberikan asas untuk berlakunya remangan bulu roma.

Suasana sejuk mencetuskan neuron untuk hantar isyarat saraf. Dan otot kemudiannya mengecut, secara langsung menyebabkan bulu roma terpacak.

Hanya selepas para saintis Harvard melihat kulit menggunakan mikroskop elektron, barulah mereka nampak fungsi saraf simpatetik di sebalik kejadian ini.

Meremang Bila Tidak Sejuk Pun

Remangan dalam situasi selain kesejukan berpunca daripada emosi melampau.

Filem yang mempunyai adegan sangat menggembirakan boleh mencetuskan remangan. Begitu juga dengan peminat-peminat lagu apabila didendangkan mahakarya bersesuaian dengan jiwa.

Jadi dengan jelas sejuk saja tidak mencetuskan tindakbalas ini. Ia merupakan tindakbalas semulajadi yang jauh lebih rumit.

Apabila berada dalam ketakutan melampau misalnya, bulu roma pun berdiri akibat rangsangan dalaman yang juga menghamburkan peluh dan menaikkan kadar denyutan jantung.

Dan perasaan di sebalik emosi melampau ini juga boleh dipengaruhi kerana fikiran, pendengaran, penglihatan, bau dan sentuhan.

Dan sebab itulah sesetengah perempuan meremang bila melihat Helmi Effendy.

RUJUKAN:

Cirino, E. (2018, September 29). Why do we get goosebumps? Health Line. Retrieved from https://www.healthline.com/health/goosebumps-on-skin

Harvard University. (2020, Julai 20). The hair-raising reason for goosebumps. Science Daily. Retrieved from https://www.sciencedaily.com/releases/2020/07/200720112325.htm


“Go Home N*g**! Go Back To Africa!”

“Go home, n*gg**! Go back to Africa!” Hazel Bryan menjerit terhadap Elizabeth Eckford, wanita berkulit hitam dalam gambar. Gambar ini ditangkap di depan Central High School, Little Rock (ibu negeri Arkansas) pada 4 September 1957.

Kedua-dua Hazel dan Elizabeth hanya berumur 15 tahun. Elizabeth ialah salah seorang daripada 9 orang pelajar African-American (“Little Rock Nine”) yang menghadiri Central High School, 3 tahun selepas kes “Brown vs. Board of Education” (1954) di mana Mahkamah Agung US melarang pemisahan (“segregation”) pelajar African-American dari pelajar berkulit putih di sekolah, satu amalan di negeri-negeri Selatan (“South” – negeri seperti Texas, Alabama, Georgia, Arkansas) sejak 1896. Semua pelajar di Central High School ialah pelajar berkulit putih.

Kemasukan mereka dihalang oleh Arkansas National Guard, di bawah arahan Orval Faubus, Gabenor Arkansas; dan diejek oleh pelajar kulit putih seperti Hazel. Sepatutnya Elizabeth akan masuk ke sekolah bersama-sama dengan 8 orang rakan yang lain, tetapi perubahan pada saat akhir menyebabkan Elizabeth terpaksa jalan berseorangan dan dikepung oleh pelajar-pelajar berkulit putih. Elizabeth gagal memasuki sekolah dan lari menangis di hentian bas.

Berita itu mengejutkan Presiden Eisenhower. Lantas Eisenhower meletakkan National Guard di bawah bidang kuasa kerajaan persekutuan dan menghantar tentera persekutuan untuk mengiringi Little Rock Nine di sekolah.

Golongan African-American kebanyakannya berketurunan dari hamba Afrika yang bekerja di ladang kapas di South. Apabila Abraham Lincoln dari Parti Republikan dilantik sebagai Presiden pada tahun 1861, South di bawah parti Demokrat telah mengumumkan untuk keluar daripada US, dan menubuhkan “Confederate States of America”. Lincoln anggap itu sebagai pemberontakan, maka beliau mengisytiharkan perang. Perang Saudara Amerika (American Civil War) tamat dengan kekalahan Confederate States pada tahun 1865.

Semasa perang (tahun 1863), Lincoln telah memperakukan pindaan Ke-13 (“13th Amendment”) kepada Perlembagaan US yang menghapuskan sistem perhambaan. Golongan African-American bukan lagi hamba, tetapi “free and equal”. Namun kesamarataan hanya di atas kertas. African-American yang kini berstatus “Freeman” masih dipinggirkan di South dari segi politik, ekonomi dan sosial. Kerajaan negeri-negeri South mengenakan “poll tax” dan “literacy test” ke atas pengundi. African-American yang tiada pendidikan dan tiada pendapatan dengan secara automatiknya hilang hak mengundi.

Selepas undang-undang Jim Crow dilaksanakan mulai 1896, golongan African-American mula berhijrah ke negeri-negeri Utara (“North”). Jim Crow ni lebih kurang seperti Apartheid. Di bawah undang-undang Jim Crow, orang African-American tak boleh berkongsi satu tempat dengan orang berkulit putih. Ada papan tanda “Colored Only” di restaurant, di stesen keretapi, di pawagam dan tempat-tempat lain. Demokrat beranggapan bahawa Jim Crow tidak menyalahi Pindaan Ke-13. Bagi mereka, Jim Crow ialah “equal but separate”.

Dari perspektif South, tindakan keluar daripada persekutuan US pada tahun 1861 bukan pemberontakan, tapi hak negeri (“states right”), dan hak itu telah pun diperuntukkan dalam Perlembagaan. Mereka beranggapan bahawa pembebasan hamba ialah satu konspirasi North untuk mendominasi South. North mempunyai industri dan tidak memerlukan hamba, tidak seperti ekonomi South yang masih bersifat tradisional. Selain isu hamba, isu ekonomi juga antara punca konflik North dan South. Industri North memerlukan tariff yang tinggi untuk mengurangkan import dan membangunkan industri tempatan; South pula memerlukan perdagangan bebas untuk melariskan jualan kapas.

Menjelang 1950-an dan 1960-an, Parti Demokrat telah berpecah kepada Northern Democrat yang menyokong pemberian hak sivil kepada golongan African-American dan Southern Democrat yang masih mempertahankan Jim Crow. Pada 1964, Presiden Johnson (berasal dari Texas, tapi berpendirian Northern Democrat) meluluskan Civil Rights Act yang menamatkan Jim Crow. Akta tersebut dibantah oleh Southern Democrat, dan mereka telah keluar daripada parti Demokrat dan menyertai parti Republikan. Calon presiden dari Republikan ketika itu, Barry Goldwater, juga membantah akta tersebut, bukan sebab Goldwater rasis, tapi atas hujah mempertahankan “states right”. Hari ini, masih terdapat “unholy alliance” di antara Tea Party, libertarians dan politikus South (kini dah tukar menjadi Republikan) yang memperjuangkan “states right” dalam pelbagai isu.

Pada tahun-tahun seterusnya, Hazel menyesali tindakannya, dan cuba menebus kesalahan. Dia hanya dapat berjumpa Elizabeth balik 40 tahun kemudian, pada tahun 1997. Mereka cuba menjadi kawan, namun gagal kerana terdapat parut yang tak dapat disembuhkan, terutamanya selepas media mensensasikan cerita mereka. Anak Elizabeth, Erin, ditembak mati oleh polis pada 2003.


Cathay-Keris Minta DBP Terjemahkan Istilah Perfileman

Sejarah filem Melayu dipercayai bermula pada awal tahun 1930-an di mana filem berbahasa Melayu pertama yang diterbitkan ialah Leila Majnun (1934). Filem-filem Melayu sebelum Perang Dunia Kedua telah ditakdirkan pupus buat selama-lamanya. Apabila tamat perang, kegiatan perfileman Melayu kembali aktif dengan Seruan Merdeka (1947) menjadi filem Melayu pertama yang diterbitkan pasca perang.

Kebanyakan filem-filem terbitan dua studio gergasi, Malay Film Productions dan Cathay-Keris Film telah mendapat sambutan yang hangat. Kedua-dua studio tersebut bersaing sesama sendiri untuk menerbitkan filem-filem yang mampu memberi pulangan lumayan kepada mereka.

Boleh dikatakan majoriti filem-filem Melayu pada 1950-an menggunakan bahasa Inggeris pada credit title. Hal ini terjadi kerana filem-filem di era itu diarahkan oleh barisan pengarah dari India yang cuma fasih berbahasa Inggeris.

Terdapat juga filem-filem yang menggunakan bahasa Melayu pada credit title namun tidak diterjemahkan dengan istilah perfileman yang tepat. Walaupun ada usaha penggunaan bahasa Melayu pada credit title selepas anak-anak Melayu seperti P. Ramlee, Jamil Sulong, Omar Rojik, S. Roomai Noor dan Hussain Haniff diangkat menjadi pengarah, namun istilah-istilah yang digunakan pada pembukaan karya mereka itu tidak seragam dan masih kucar kacir.

Dengan tujuan ingin menggalakkan penggunaan bahasa kebangsaan dalam perusahaan filem dan berusaha untuk mencari kesesuaian serta persamaan dalam menggunakan istilah-istilah perfileman, maka penerbit dari studio Cathay-Keris Film Productions, Mr. Tom Hodge telah meminta Pengarah Dewan Bahasa dan Pustaka (DBP) supaya memberikan penterjemahan istilah-istilah yang digunakan untuk kata-kata perkenalan pada credit title.

Dalam sepucuk surat yang ditandatangani oleh Encik Abdul Rahman Yusof, Ketua Penterjemah DBP ketika itu, maka telah dicadangkan penggunaan istilah-istilah seperti berikut:

1. Film Producer – Pengeluar Filem
2. Film Director – Pengarah Filem
3. Director of Photography or Cameraman – Pengarah Foto atau Jurukamera
4. Film Editor – Penyunting Filem
5. Laboratory Manager – Pengurus Makmal
6. Sound Recordist or Sound Engineer – Perakam Bunyi atau Jurutera Bunyi
7. Music Composer – Pencipta Muzik
8. Art Director – Pengarah Seni Lukis
9. Story – Penulis Cerita
10. Script or Scenario – Penulis Cerita Filem
11. Dialogue Writer – Penulis Kata Bual
12. Assistant – Pembantu
13. The End – Tamat
14. Present – Mempersembahkan
15. Dubbing Editor – Penyunting Dubbing
16. Dances – Guru Tarian

Dalam masa yang sama juga, pihak Cathay-Keris telah membuat perhubungan rasmi dengan pihak Shaw Brothers yang menerajui Malay Film Productions, Merdeka Film Studio dan Malayan Film Unit bagi penggunaan bersama istilah-istilah itu.

Hasil daripada usaha murni Mr. Tom Hodge yang menggalakkan penggunaan Bahasa Melayu dalam industri perfileman dapat dilihat apabila menonton filem-filem yang diterbitkan pada tahun 1962 dan ke atas. Penggunaan Bahasa Melayu pada credit title jelas kelihatan terutamanya pada filem-filem terbitan studio Cathay-Keris Film.

Pihak studio lain turut menyambut baik usaha Cathay-Keris Film. Filem-filem yang diterbitkan oleh mereka selepas itu menggunakan istilah-istilah perfileman yang diterjemahkan oleh DBP.

Kisah ini bolehlah dianggap sebagai antara usaha awal penggiat dunia perfileman di tanah air kita berjuang untuk memartabatkan penggunaan bahasa Melayu.

Sumber:


Pelancaran Tudung Neelofa Sebagai Dakwah Dalam Kelab Malam?

Sebuah jenama tudung. Bukan sebuah jenama baju dalam atau seluar dalam, apatah lagi jenama bikini artis Hollywood. Ia hanya jenama tudung yang disasarkan kepada orang awam sahaja, termasuk kepada golongan makcik-makcik bawang goreng. Neelofa memberikan jawapan ke atas kesemua kecaman ‘netizen’ dengan tidak mengendahkan segala kritikan. Ada pula yang mempertahankan tindakan Neelofa sebagai “dakwah.” Justeru, kami terpanggil untuk mengulas isu yang agak melawan arus dengan imej page dan portal ini.

Adakah anda semua tahu fungsi tudung yang sebenar-benarnya ke atas golongan wanita yang dimuliakan oleh Allah swt?

• Firman Allah swt di dalam kitab suci al-Quran:

وَقُلْ لِلْمُؤْمِنَاتِ يَغْضُضْنَ مِنْ أَبْصَارِهِنَّ وَيَحْفَظْنَ فُرُوجَهُنَّ وَلَا يُبْدِينَ زِينَتَهُنَّ إِلَّا مَا ظَهَرَ مِنْهَا وَلْيَضْرِبْنَ بِخُمُرِهِنَّ عَلَى جُيُوبِهِنَّ

Katakanlah kepada wanita yang beriman : Hendaklah mereka menahan pandangan mereka dan memelihara kemaluan mereka, dan janganlah mereka menampakkan perhiasan mereka kecuali yang (biasa) nampak daripadanya. Dan hendaklah mereka menutup kain tudung ke dadanya…

(al-Nuur : 31)

• Aurat wanita adalah di SELURUH BADAN kecuali MUKA dan TAPAK TANGAN.

Dalil: Ibnu Abbas r.a menafsirkan ayat di atas yang berbunyi:

“…kecuali yang (biasa) nampak daripadanya…”

Di sini, ia membawa maksud sebagai muka dan tapak tangan.

• Khimar (tudung).

Perkataan khimar ini ada disebutkan di dalam al-Quran dalam surah al-Nur ayat 31. Allah swt berfirman:

وَلْيَضْرِبْنَبِخُمُرِهِنَّ عَلَى جُيُوبِهِنَّ.

Khimar bermaksud kain yang digunakan untuk menutup kepala. Disebutkan di dalam tafsir al-Qurtubi, bahawasanya sebab ayat ini diturunkan, kerana wanita pada masa itu memakai tudung dengan mengikatnya dan melabuhkannya ke belakang, oleh itu ia menampakkan leher dan telinga. Kemudian Allah memerintahkan supaya tudung tersebut dilabuhkan ke atas tempat potongan leher supaya ianya menutupi dada mereka. Oleh itu, dari ayat ini serta sebab turunnya ayat ini, jelaslah seorang wanita Muslimah itu WAJIB memakai tudung dengan sempurna dengan tidak menampakkan leher, telinga dan dada.

• Jadinya, kita sudah melihat dan mengetahui apa fungsi tudung di dalam agama Islam, ia bukan hanya semata-mata hanya menutupi aurat di kepala, bahkan menutupi bentuk dada termasuk BUAH DADA.

• Bolehkah berdakwah di dalam kelab malam atau tempat maksiat?

Antara gerak kerja dakwah Imam Hassan Al Banna yang lain adalah mengunjungi kasino, bar dan pusat hiburan. Peringkat awal dakwahnya, beliau juga dikecam oleh masyarakat, tetapi lama kelamaan pendekatan ini diterima dan ramai pengikut-pengikutnya yang terdiri dari pengunjung-pengunjung kasino dan bar. Pengisian dan penekanan dakwah Hasaan Al Banna cukup memikat para pendengar, yang akhirnya mereka meninggalkan maksiat dan menjadi pengikut setia anggota Ikhwan al-Muslimin.

Adakah Imam Hassan al-Banna berjoget sekaki dengan para ahli maksiat untuk menunjukkan sedang berdakwah bersama mereka?

Tidak.

• Pernah dengar kisah Rasulullah saw pergi berdakwah di sebuah pasar bernama Ukaz, Mekah? Di kawasan ini, berkumpulnya para penyair yang mendendangkan irama-irama lantunan kata-kata yang memuji dewa sembahan mereka, bahkan syaitan, wanita dan harta benda.

Di kawasan ini juga para penyair dan para tokoh Quraisy jahiliah meneguk arak dan berkumpul memeriahkan pesta maksiat.

Rasulullah saw pernah datang ke sini, dan melantun beberapa ayat Makiyyah suci Quran di hadapan mereka ini tanpa berasa gerun. Hanya membaca ayat Quran, bukannya baginda turun sekali ke dalam kancah bersyair memuji keagungan syaitan.

• Tidak salah kau nak pergi ‘dakwah’ di kelab malam, mahupun di depan pelacur sekalipun, yang penting kau WAJIB menjaga ikhtilat, tidak berlebih-lebihan atau keras dalam menyampaikan dakwah, dan tidak turut serta dengan golongan maksiat dalam menyertai pesta menari ataupun seumpamanya.

• Tapi kalau iman kau senipis kulit Targinade, lebih baik kau jangan masuk ke tempat maksiat dengan alasan untuk berdakwah kerana ianya akan menyebabkan beberapa hal yang tidak diingini.

• Dalam pengajian Rasmul Bayan dijelaskan tentang menjauhi tempat-tempat yang haram (Ijtinab amakin al-muharramat):

Menjauhi tempat-tempat yang haram adalah sebuah keharusan kerana ia mengandungi bahaya yang banyak (akhthar al-iqtirab min amakin al-muharramat), iaitu:

1. Itsarat asy-syahawat (menimbulkan gejolak syahwat). Hal ini dapat mengakibatkan dua hal negatif:

a. Idthirab an-nafs (kegoncangan dan kegelisahan jiwa).

b. Al-wuqu’ fi al-ma’ashi (terjatuh kepada kemaksiatan).

2. Su’u zhann al-akharin: Menimbulkan prasangka buruk orang lain.

3. Al-wuqu’ fi an-nazhar al-muharram: Terjatuh kepada perbuatan melihat yang diharamkan oleh Allah swt.

4. Idh’af al-iman wa ‘adamu karahiyat al-ma’ashi: Melemahkan iman dan kehilangan kebencian kepada kemaksiatan.

5. ‘Urdhatun li su-il khatimah: Terancam meninggal dunia dalam su’ul khatimah.

6. Mashdar lintisyar al-ma’ashi fi al-mujtama’: Tempat maksiat menjadi sumber tersebarnya maksiat tersebut ke tengah masyarakat.

Ya, walaupun kita tahu ia merupakan salah satu gimik inginkan kepopularitan murahan dan pihak lain ada yang mengatakan ia sebuah kerja ‘dakwah’ Rasulullah saw, tetapi bagi saya, ia sebuah cara yang menjual agama dengan cara yang salah.

Bukan nak menghukum, tapi tindakannya memang salah. Dari segi undang-undang agama yang melanggar perintah kekal milikNya.

Mengulas dari sudut pemasaran pula, entah apa value proposition yang cuba ditonjolkan dengan market positioning sedemikian rupa.

Jika ditolak tepi jauh-jauh tentang asal usul kegunaan produk, ditolak tentang isu aurat, moral hatta syari’e, ditolak juga sensitiviti masyarakat, ia tetap mensasarkan satu kumpulan sasaran dan satu niche yang hampir mustahil wujud.

Ia seakan melancarkan produk susu formula di kelab penyusuan ibu secara eksklusif, misalnya, atau melancarkan jenama rokok terbaharu di hospital sebagai contoh lain.

Tidak menepati tujuan asalnya, tidak kiralah apa sekalipun tujuan asal tersebut. Memetik pendapat pensyarah pengajian Media di UiTM Ahmad Farami, perbuatan melancarkan produk syar’i dengan aksi-aksi twerking (goyang gerudi?), di tempat yang dikenali sebagai pusat maksiat adalah sebuah percanggahan nilai yang dikenali sebagai brand image incongruity.

Jika isu harga sewaan tempat, isu tema menjadikan tempat tersebut sebagai pilihan utama, boleh sahaja menjadikan tempat tersebut lebih sesuai dengan produk tersebut, contohnya menjadikan majlis tersebut hanya untuk para wanita sahaja, diberi pencahayaan yang cukup dan tidaklah pula dicemari dengan penari-penari yang menari dengan penuh keghairahan (seumpama) sedang mabuk misalnya.

Di negara-negara Arab misalnya, memang ada majlis pelancaran abaya atau jubah dibuat dalam suasana penuh glamor dan sensasi, tetapi hanya dipertontonkan kepada kumpulan sasaran mereka sahaja, iaitu wanita.

Kerana itulah di Savile Row, Mayfair, London misalnya, deretan kedai jahit menjual bespoke suits tidak menerima sebarangan pelanggan, tidak juga menjahit sekadar untuk sesiapa yang berduit semata-mata.

Kerana itulah misalnya mengapa Ferrari atau Maybach tidak melayan pelanggan hanya berdasarkan berapa banyak wang yang seseorang itu ada.

Ia kerana pegangan atas prinsip, konsep dan kelas yang penjual produk atau perkhidmatan ini sediakan. Reputasi mereka bukanlah untuk dijaja secara picisan atau sekadar pinggiran jalanan.

Janganlah dek kerana sewanya konon murah, produk sendiri dipandang murahan.

Berkenaan penyokong di luar sana pula, tindakan ahli perniagaan lelaki mengaku perempuan kau nak sokong, tindakan ahli perniagaan menunjuk riak kau nak sokong, ahli perniagaan menggunakan tempat maksiat untuk promosikan sesuatu yang fungsinya menutup aurat pun kau nak sokong. Apakah kau memang dilahirkan untuk puas dan redha dengan segala benda yang sudah di HARAM-kan termaktub di dalam Quran ke?

Akhir kalam saya hanya menempekkan sebuah hadis baginda untuk peringatan kita bersama.

Rasulullah Saw bersabda:

“مَنْ رَأَى مِنْكُمْ مُنْكَرًا فَلْيُغَيِّرْهُ بِيَدِهِ فَإِنْ لَمْ يَسْتَطِعْ فَبِلِسَانِهِ فَإِنْ لَمْ يَسْتَطِعْ فَبِقَلْبِهِ وَذَلِكَ أَضْعَفُ الْإِيمَانِ”.

(رواه مسلم عن أبي سعيد الخدري رضي الله عنه)

“Siapa di antaramu melihat kemungkaran, maka ubahlah (cegahlah) ia dengan tangannya, jika tidak sanggup maka dengan lisannya, dan jika tidak sanggup maka dengan hatinya (tetap membencinya) dan itulah selemah-lemah iman.”

( Riwayat Muslim dari Abu Sa’id Al-Khudri r.a)

Wallahu’alam.


Ginjal Babi Akhirnya Berjaya Dipindah Ke Dalam Manusia

Sektor kesihatan sentiasa bersungut tentang ketersediaan organ. Bukan semua organ mudah dipindahkan. Pemindahan sudah satu hal. Kena fikir bab penerimaan badan pula. Ada badan yang tidak sesuai dengan hati diterima.

Jadi sistem imun akan aktif melαωαη kerana sangka organ tersebut adalah benda asing. Sampai pihak perubatan kena buat macam-macam untuk mengelakkan kejadian ini (Li & Jevnikar, 2015).

Sekarang ada khabar angin yang saintis sedang mencuba organ buatan (artificial organ). Mesin paru-paru katanya berfungsi dengan baik seperti dirancang dan satu hari nanti akan masuk pasaran (Ota, 2010).

Jujurnya teknologi ini terlalu canggih untuk kemampuan rakyat marhaen. Mesti kena tunggu berpuluh-puluh tahun untuk harga turun sepertimana televisyen LED turun harga berkali-kali ganda dalam masa beberapa tahun.

Tetapi itu televisyen, suatu kehendak teknologi yang menjadi keperluan hiburan. Organ buatan walau bagaimanapun ada permintaan terlalu tinggi di seantero dunia, dengan bekalan serba terhad. Oleh yang demikian, saintis perlu cari jalan lain.

Pengubahsuaian Genetik Untuk Kesesuaian Zaman

Teori pihak Universiti New York (NYU) logik kalau difikirkan. Semua orang tahu babi ada ginjal seakan-akan sama seperti manusia dari segi anatomi dalaman dan saiz luaran. Tetapi ginjal ini tidak boleh guna terus dalam keadaan mentah.

Ada banyak halangan berkaitan imunologi. Jadi saintis mencuba nasib dengan kaedah pengubahsuaian genetik. Bukan pada manusia. Tetapi pada babi itu sendiri. Ini adalah untuk menipu tubuh badan manusia, katanya itu ginjal manusia.

Mungkin ada yang tertanya-tanya: untuk apa susah payah buat kajian serupa gila? Ada sebab. Kalau di Amerika Syarikat, seorang pesakit ginjal perlu tunggu giliran selama tiga tahun sekurang-kurangnya. Ada sampai lima tahun.

Kena tengok geografi, bermakna tidak pelik jika lebih lima tahun sekalipun.

Sepanjang 60 bulan ini, mereka perlu bergantung pada mesin dialisis untuk cucian dalaman. Jadi jika eksperimen ini berjaya, manusia seolah-olah dapat peluang alternatif.

Kepakaran pengubahsuaian genetik memang ada pada NYU. Cuma mereka perlu memastikan eksperimen mereka ikut tataetika saintifik. Pada Oktober 2021, seorang wanita meninggal dunia tetapi masih lagi diisytihar “brain deαd”.

Maksudnya, otaknya sudah tidak berfungsi… berbeza dengan koma atau gangguan ketidaksedaran penuh (permanent vegetative state). Kira senang cakap, wanita tersebut sudah tiada.

NYU diberi izin untuk menggunakan jasad wanita tersebut sebagai bahan uji kaji. Mereka memperolehi ginjal daripada seekor babi yang genetiknya sudah diubah suai. Kira untuk melaksanakan kajian, babi itu sendiri perlu renovate dulu.

Kalau ginjal babi biasa, ada sejenis molekul gula yang merupakan punca sistem imun manusia tolak (Hryhorowicz, et al., 2017).

Selama dua hari ginjal babi special berfungsi dalam tubuh manusia. Mereka pantau dengan teliti. Dan mereka mendapati ginjal tersebut berfungsi seperti biasa (Felton, 2021). Masuk air; keluar kencing.

Kira eksperimen sulung ini berjaya. Seterusnya, mereka menguji pada mαγαt yang baru betul-betul meninggal dunia (legally deαd). Dan ginjal babi kedua ini didapati boleh menapis bahan sisa manusia seperti creatinine seperti ginjal manusia biasa (Taub, 2021).

Buat masa sekarang, teknik ini digunakan pada manusia yang memang takkan mungkin hidup bersama ginjal babi. Kerana ujian masih lagi dalam peringkat awal (preliminary).

Kalau berjaya, tentu sekali ramai akan dapat manfaat. Dan saintis juga boleh mempertimbang potensi kejayaan pemindahan xenotransplantation jantung pula.

RUJUKAN:

Felton, J. (2021, Oktober 20). Genetically Engineered Pig Kidney Successfully Transplanted Into Human In World First. IFL Science.

Hryhorowicz, M., et al. (2017). Genetically Modified Pigs as Organ Donors for Xenotransplantation. Mol Biotechnol. 59 (9): 435-444.

Li, X., & Jevnikar, A. (2015). Transplant Immunology. John Wiley & Sons. Halaman 143.

Ota, K. (2010). Advances in artificial lungs. Journal of Artificial Organs. 13 (1): 13-16.

Taub, B. (2021, Disember 16). Pig Kidney Successfully Transplanted Into Human Recipient For Second Time. IFL Science.


Raja England Terakhir Gugur Di Medan Peraηg

Raja England, King Edward IV meninggal dunia pada 9 April 1483, setelah sekian lama uzur, menjadikan putera sulungnya, Prince Edward of Wales yang berusia 12 tahun, sebagai pewaris takhta England.

Dengan salah satu perintah pentingnya yang terakhir, King Edward IV melantik adiknya, Richard, Duke of Gloucester selaku penjaga, atau pemangku takhta kepada Prince Edward yang masih kecil. Namun, pada 26 Jun 1483, Duke of Gloucester merampas takhta, lalu mengisytiharkan dirinya sebagai Raja Richard III, raja England yang baru.

Prince Edward pula dipenjarakan bersama adiknya di Menara London, di mana kedua-duanya akhirnya dibu.nuh. Richard III dipertanggungjawabkan atas pembu.nuhan tersebut.

Dalam tempoh dua tahun pemerintahannya, King Richard III menghadapi pemberontakan yang dilancarkan Duke of Buckingham yang merupakan sekutu Woodvilles dan Earl of Richmond, Henry Tudor yang sedang hidup dalam buangan. Pemberontakan itu gagal mencapai kejayaan dan Duke of Buckingham dihukum ma.ti. Henry Tudor memutuskan untuk menyambung usaha itu dengan menawarkan dirinya sendiri untuk takhta diraja England.

Henry Tudor tiba dari Harfleur di Normandy, pada 7 Ogos 1485, di pelabuhan West Wales Milford Haven bersama kekuatan seramai 2,000 anggota tentera upahan Perancis. Sebagai seorang Wales, Tudor bergantung kepada sokongan dari para bangsawan dan bangsawan Wales.

Henry Tudor turut ditemani bapa saudaranya, Jasper Tudor, Earl of Oxford dan beberapa para kesatria Lancaster dan York yang lain, Tudor menjangkakan dia akan disokong oleh keluarga Stanley yang berkuasa, memandangkan Lord Stanley mengahwini ibu Tudor, Margaret Beaufort.

King Richard III yang diberi amaran akan ancaman Tudor untuk mahu mencabar takhtanya dari Perancis, berada di Nottingham, menunggu laporan tentang di mana pasukan penye.rang akan mendarat, sebelum dia juga mara untuk menghadapinya. Sebaik sahaja berita mengenai pendaratan Henry di Milford Haven diterima, Richard III mengumpulkan bala tenteranya dari seluruh England.

Henry Tudor mara melalui Wales dan singgah di Shrewsbury untuk mengumpul penyokong dan merekrut lebih ramai tentera ke dalam pasukan mereka sebelum meneruskan perjalanan.

Kebanyakan para bangsawan yang diharapkan King Richard III agak keberatan untuk menyumbangkan tentera mereka kepadanya, mungkin kerana kurangnya komitmen terhadapnya dan kecenderungan untuk melihat siapa yang ada potensi kemenangan sebelum mereka membuat keputusan memihak kepada siapa.

Situasi ini nampaknya turut berlaku dalam keluarga Stanley yang kuat. Pada awal musim panas tahun 1485, Richard mengizinkan Lord Stanley meninggalkan tenteranya dan kembali ke Lancashire, tetapi menahan anaknya, Lord Strange sebagai tebusan untuk menjamin Lord Stanley kekal memberi sokongan.

Lord Stanley pulang namun tak kembali menyertai tentera diraja dan Lord Strange melakukan cubaan melarikan diri yang gagal dari Nottingham Castle. Henry Tudor meneruskan kemaraan dari Shrewsbury ke Stafford, di mana dia bertemu Sir William Stanley dan kemudian membelok ke arah tenggara, bergerak melalui Staffordshire menyusuri Watling Street menuju ke London.

Dalam proses kemaraan ini, Henry berhasil memperoleh sejumlah besar meriam untuk membentuk rangkaian artileri. Sementara itu, Lord Stanley dan Sir William Stanley berada di lapangan bersama para pengikut mereka, tetapi berarak selari dengan tentera Henry Tudor.

Oleh itu, mereka dapat menanam tanggapan kepada Tudor bahawa mereka mungkin menyokongnya, dan pada masa yang sama membuat King Richard III mempercayai bahawa mereka sedang berusaha untuk menyekat kemaraan Henry dalam kaedah tertentu. Masalah Lord Stanley adalah Richard masih sedang menahan anaknya, Lord Strange sebagai tebusan sebagai jaminan kesetiaan Stanley.

Pada 19 Ogos 1485, setelah menerima laporan bahawa Henry Tudor berada di Litchfield, King Richard III meninggalkan Nottingham bersama bala tenteranya tanpa persediaan yang sem.purna, untuk memintas Tudor sebelum dia tiba di London.

Pada 20 Ogos 1485, Henry Tudor bertemu dengan Stanley di Atherstone, sebuah kota kecil Warwickshire di Watling Street. Keesokannya, Henry Tudor bergerak ke arah timur dari Atherstone dan King Richard III mara dari Leicester. Kedua-dua pihak mendirikan kem di sekitar kawasan medan tem.pur.

Dengan itu, terdapat empat kem: Henry Tudor, Richard III dan dua lagi kem Lord Stanley dan Sir William Stanley. Keesokan paginya, garis pertem.puran disusun di kawasan desa berliku yang terbuka dan lembap di sebelah barat daya kota Warwickshire, Sutton Cheney.

Tentera Henry Tudor memecut ke medan tem.pur untuk melancarkan se.rangan pembukaan terhadap tentera Diraja. Manakala pasukan tentera keluarga Stanley hanya berdiri dan menyaksikan pertembungan awal.

Dipercayai Sir William Stanley menyaksikan pembukaan pertem.puran dari posisi ke utara, sementara Lord Stanley mengambil posisi di sebelah selatan tentera Tudor. Dianggarkan jumlah kekuatan yang ada pada tentera Stanley tidak lebih daripada 4,000 orang.

King Richard III mengirimkan pesanan kepada Lord Stanley, dia memerintahkan Lord Stanley untuk menyertai dan memihak kepada tentera Diraja atau anaknya, Lord Strange, akan ma.ti. Namun, dikatakan Stanley membalasn dengan jawapan bahawa dia masih mempunyai anak lelaki yang lain.

Henry Tudor turut mengirim pesanan kepada Lord Stanley yang membalas bahawa dia akan menyertai tentera Tudor apabila tiba waktu yang sesuai.

Mungkin Stanley merancang untuk menyertai pertem.puran dengan memihak Tudor pada saat di mana campur tangannya akan menjadi penentu kemenangan untuk Tudor dan pada waktu yang sudah terlambat bagi King Richard III mahu membu.nuh anak Lord Stanley.

King Richard III mula berada dalam keadaan terdesak dan sukar. Setelah melihat ramai bangsawan mula memihak kepada Tudor, tentera keluarga Stanley bergerak untuk menyertai pertem.puran dengan menyokong Henry Tudor.

Pada fasa terakhir pertem.puran, Raja Richard III terbu.nuh. Sumber mengatakan bahawa Richard dijatuhkan semasa sedang melancarkan terhadap Lord Stanley.

Manakala ada sumber lain yang mengatakan King Richard III melihat Henry Tudor dalam posisi terdedah di sayap kiri tenteranya dan memecut untuk menye.rang dengan pasukannya, hanya untuk dikejutkan dengan kehadiran tentera Sir William Stanley.

Bagaimanapun, King Richard III dise.rang bertalu-talu dan terbu.nuh. Dengan kema.tian Richard, tenteranya hilang kepimpinan, panik dan melarikan diri dari medan pe.rang.

Ma.yat King Richard III ditelan.jangkan sebelum diikat ke pada pelana kuda untuk dibawa ke Leicester selepas berakhirnya Pertem.puran Bosworth Field pada 22 Ogos 1485 yang sekaligus mengakhiri Pe.rang Mawar.

Selain dari Reza Shah, raja kerajaan monarki Dinasti Pahlavi di Iran, sebenarnya ada ramai lagi para bangsawan yang lain dalam sejarah di mana semasa hayatnya penuh dengan kegemilangan, namun selepas ajal, ma.yatnya tidak diendahkan, bahkan dikebumikan seumpama bangkai binatang.

King Richard III merupakan seorang raja England yang juga merupakan salah satu contoh bangsawan yang tak bernasib baik selepas kema.tian. Kema.tiannya secara tidak langsung telah menjadikan dirinya sebagai raja England terakhir yang terkorban dalam pertem.puran.

Henry Tudor kemudian menaiki takhta sebagai King Henry VII lalu mengakhiri era kerabat York dan Dinasti Plantagenet umumnya, lalu menjadi titik permulaan era pemerintahan Dinasti Tudor di England.

Ma.yat King Richard III yang dibawa ke kota Leicester yang berdekatan kemudian ditanam begitu saja tanpa sebarang upacara pengebumian mahupun diziarahi ahli keluarganya.

Dikatakan terdapat binaan yang menjadi penanda kubur beliah, namun binaannya yang asal dipercayai telah dibuang semasa era Reformasi Inggeris, kehilangan penanda ini menyebabkan ramai pihak tersalah anggap dan percaya yang ma.yatnya telah dibuang ke dalam Sungai Shoar.

Penyelidikan arkeologi lanjut dilakukan pada tahun 2012 di sebuah tapak yang dahulu merupakan tapak yang pernah menempatkan gereja Grayfriars Priory yang telah dirobohkan semasa era Pembubaran Biara oleh Henry VIII.

Dengan membandingkan beberapa poin yang ada persamaan antara peta-peta mengikut turutan sejarah, tapak bekas gereja di mana ma.yat Richard ditanam tergesa-gesa dengan penuh penghinaan pada tahun 1485 telah dikenalpasti berada di bawah tempat letak kereta di tengah-tengah pusat bandar moden. Hasil penggalian menemui satu rangka lelaki yang dipercayai milik King Richard III.

Rangka yang ditemui itu memiliki pelbagai ciri-ciri yang mengukuhkan dan mengesahkan bahawa ianya benar-benar milik King Richard III.

Antaranya ialah hasil keputusan ujian pentarikhan radiokarbon yang dibandingkan dengan laporan kontemporari ciri-ciri penampilannya, dan perbandingan DNA mitokondria dengan DNA keturunan matrilineal dari jalur keturunan adik perempuannnya, Anne of York.

Dan rangka tersebut memiliki begitu banyak kesan kecederaan, sekaligus memberi kesimpulan yang Richard III mungkin ma.ti tersek.sa berdasarkan kesan tetakan, hirisan, dan rodokan sen.jata tajam menembusi tulangnya terutamanya pada bahagian punggung.

Rangka Richard III kemudian dikebumikan semula di Katedral Leicester. Pada 26 Mac 2015.  King Richard III adalah Raja England dan Lord of Ireland dari tahun 1483 hinggalah hari kema.tiannya pada tahun 1485. Dia adalah raja terakhir England dari cabang Kerabat York dan Dinasti Plantagenet.

Kekalahan dan kema.tiannya di tangan Henry Tudor dalam Pertem.puran Bosworth Field, pertem.puran penentuan terakhir dalam Pe.rang Mawar, menandakan berakhirnya Zaman Pertengahan di England.

Pe.rang Mawar merupakan siri pe.rang saudara dan konflik perebutan takhta keluarga diraja England dari beberapa garis kerabat yang berbeza pada pertengahan hingga akhir abad kelima belas. Ia melibatkan pertembungan antara penyokong dua cabang yang bersaing dari Dinasti Plantagenet iaitu kerabat Lancaster dan York.

Pepe.rangan itu telah menamatkan garis keturunan lelaki dari kedua kerabat tersebut, sekaligus mengakhiri keturunan Dinasti Plantaganet. Ini menyebabkan keluarga Tudor boleh mewarisi hak terhadap takhta yang sepatutnya mililk kerabat Lancaster.

Namun, selepas pe.rang, kerabat Tudor dan York disatukan melalui perkahwinan lalu mewujudkan episod baru bagi kerabat York, dinasti baru di bawah Tudor bagi negara England, dan lembaran zaman yang baru menjelang pasca abad pertengahan.

Manakala bagi King Richard III yang malang itu, walaupun sudah ma.ti tanpa bernesan ketika itu, dia tetap diabadikan sebagai watak protagonis melalui drama-drama sejarah yang ditulis William Shakespeare.

Pe.rang Mawar (War of Roses) mendapat namanya dari simbol bunga mawar dengan warna berbeza-berbeza mewakili setiap kerabat.

RUJUKAN:

Carson, J. Ashdown-Hill et al, Finding Richard III, (Imprimis Imprimatur, 2014).